ئیمانوێل ڕیڤا کۆچی دوایی کرد » DidiMn\nسەرەتا / سینەما/هەواڵ / ئیمانوێل ڕیڤا کۆچی دوایی کرد\nئیمانوێل ڕیڤا کۆچی دوایی کرد\nئیمانوێل ڕیڤا، خانمە ئەکتەری فەڕەنسی، کە بۆ ڕۆڵی لە فیلمەکانی هیرۆشیما عاشقتم و عەشق ناسراوە، لە تەمەنی هەشتاونۆ ساڵیدا کۆچی دوایی کرد.\nلە چێنیمێنیڵی باکوری ڕۆژئاوای فەڕەنسا، لە ساڵی ١٩٢٧ لەدایک بووە، بە هۆی ڕۆڵگێڕانی ئەو لە فیلمی هیرۆشیما عاشقتم وەک کارەکتەرێکی عاشقی بێناو لەگەڵ یابانییەکدا، ناوی چووەتە ناو مێژووی سینەماوە. ئەم کارە هونەرییە بەرزە، کە لە ڕۆمانێکی مارگرێت دۆراس وەرگیراوە و ئالان ڕینێ سیناریۆکەی نووسیووە و کردوویەتیە فیلم، بە یەکێک لە شاکارترین فیلمەکانی مێژووی سینەما دێت هەژمار. پاڵێوراو بووە بۆ وەرگرتنی باشترین خانمە ئەکتەری بیانی لە بافتادا.\nدیمه‌نێك له فیلمی هیرۆشیما عاشقتم\nلە تەواوی تەمەنیدا لەگەڵ گرنگترین فیلمسازەکان کاری کردووە، لەوانە جان پیەر مێلڤیل، لە دراماکەی لیۆن مۆرین، پریست، دوو جاریش لە فیلمەکانی جۆرج فرانجۆش ڕۆڵی گێڕاوە.\nپاش ساڵی ١٩٦،٠ زۆر کەم کاری نواندنی کردووە، هەندێک جار لەسەر شاشەی سینەما دەرکەوتووە، لەوانە لە فیلمی چاوەکان، دەمی، مارکۆ بێلۆچیۆ و فیلمی سێ ڕەنگەکەی شینی کریستۆڤ کیشلۆوسکی.\nئیمانوێڵ ڕیڤا له فێستیڤاڵی كان\n٢٠ی مه‌ی ٢٠١٣\nفۆتۆ: پاسكال لێ سێگرێتاین\nلە ساڵی ٢٠١١دا بەشداریی لە فیلمە کۆمیدییەکەی جولی دێلپی کرد، بە فیلمی عەشقیش کۆتایی بە ژیانی کارکردنی خۆی هێنا، کە میشێل هانکە کاری دەرهێنانی بۆ کردبوو. بە هۆی ئەو فیلمە، خەڵاتی بافتای بردەوە و کاندید بوو بۆ وەرگرتنی خەڵاتی ئۆسکار.\nAmour, Emmanuelle Riva, Hiroshima Mon Amour, PshtewanKamal,


ئەم خولە، خراپترین خولی پەرلەمانە\nئەم خولەی پەرلەمان، خراپترین خولی پەرلەمانە لەماوەی 30 ساڵی رابردوو. هیچ كام لەئەركە سەرەكییەكانی خۆی وەك پێویست جێبەجێناكات هەر لەقانون دانانەوە بگرە تا چاودێریكردنی حكومەت و دانانی بودجەی ساڵانە. ئەم دامەزراوەیە، كە لەبنەڕەتدا شەرعیەتی دەنگدانی خەڵكی هەیە، پێویست بوو بەهێزترین و دلێرترین دامەزراوەبێت و داكۆكی لەمافی خەڵك بكات و وڵامی هەبێت بۆ پێویستییەكانی خەڵك، مخابن ئێستا ئێستا كراوەتە دیلی حكومەت و بەشێك لەحوكمڕانان و بووە بەبەڵایەكی گەورە.\nلەبری نوێنەرایەتی خەڵك بكات، نوێنەرایەتی كەمینەیەكی حوكمڕان دەكات. ئەم دۆخەی پەرلەمان لەخۆڕا نییە. ئەوانەی بەزۆر ئەنجامی هەڵبژاردنیان سەپاندو شەرعیەتیان دا بەزۆرینە ساختە، لێی بەرپرسن. كاتێك پەرلەمانتار بەدەنگی ساختە دەهێنرێتە پەرلەمان، دەبێ چاوەڕێی دۆرەنگێوی و جنێوفرۆشی و سوكایەتی بەخەڵكی لێبكرێت. بەرنامەی كاری ئەم خولەی پەرلەمان، لەدەرەوەی پەرلەمان دادەنرێت و دەسەپێنرێت، زیاتر بۆ چاوبەستكردنەو دوورە لەپێویستیی و كارە لەپێشینەكانی خەڵك. كاتێكیش بەشێك لە پەرلەمانتاران دەیانەوێ قسە لەسەر ئەدای پەرلەمان و پێویستییەكانی خەڵك بكەن، باند دەكرێن یان بەدەر لەهەموو قانون و رێسایەك رێگەیان لێدەگیرێت!\nبەكورتی ئەم خولەی پەرلەمان، لەچایخانەیەك دەچێت، مشتومڕێكی توندی لێدەكرێت. پەرلەمانتارانی حزبی زۆرینەو حوكمڕان بەدەر لەهەموو مەنتقێك لەبری بەرگری لەئەجێنداو سیاسەتی حزب و دایەلۆگ، پەلاماری پەرلەمانتارانی دیكە دەدەن، یاخود جنێو دەدەن! پەرلەمانتارانی بەرەی بەرامبەریش (لاحول ولا قوە) بە رەخنەو نوزانەوەو گازندە لەحكومەت حوكمڕانان خۆیان لەوێ بەتاڵ دەكەنەوە، ئەگینا قسەكانیان وەك (موختار كوژ) لەدەنگ دەنگ زیاتر هیچی دیكەی لێ شین نابێت.\nحكومەتەكەی نوری سەعیدو حكومەتی هەرێم\nئەم خولە، خراپترین خولی پەرلەمانە\nحكومەتی سێبەرو دەرهاویشتەكانی \nدژایەتیی گرژیی و توڕەیی بەرهەمهێنا\nنەوتی رەش و بەختی رەش \nچاوەڕوانی بەغداین، بەڵكو دوو عانەمان زیادە بۆ بنێرێت\nرازاندنەوەی عینكاوە، تەنها بۆ پاپا نەبێت\nلەو شارۆچكەیەی كە زۆرینەی رەهان، مەسیحیەكان كاربەدەست نین\nموچە، لەنێوان رێككەوتن و رێكنەكەوتن\nنازانرێت نەوتی هەرێم چۆن دەفرۆشرێت


ژیانى پێغەمبەران – ماڵپەرى فیردەوس\nماڵەوە / ژیانى پێغەمبەران\nكتێب::: پەیامبەرەكەت محمد (صلى الله علیه وسلم) بناسە:::\n2016-12-03\tبابەتى هەڵبژاردە, ژیانى پێغەمبەران 0\nئەم نامیلكەیەی بەردەستت، بریتیە لە چەند سەر دێڕێك لە بارەی ژیان وكەسایەتی پەیامبەری خۆشەویستمان صلى الله عليه وسلم، بە هیوای لێكۆڵینەوەی گەورەتر وقوڵتر لە بارەی ژیانی پەیامبەرەوە صلى الله عليه وسلم، بەگشتی نامیلەكەكە كراوە بەسێ بەشەوە: [بەشی یەكەم:] لە پێشەكیەك پێكهاتووە، لە بارەی: گوێڕایەڵی خوا وپەیامبەر كە هاوشانی یەكترن، وقورئان ...\nوتەی کەسایەتی و ناوداران دەربارەی پێغەمبەر محمد (صلى الله علیه وسلم)\n2016-06-18\tبابەتى هەڵبژاردە, ژیانى پێغەمبەران 0\nلەم بابەتەدا چەند دیزانێکی جوانمان بۆ ئامادەکردوون کە بریتین لە وتەی ناوداران و کەسایەتیەکان دەربارەی پێغەمبەر(درودی خوای لەسەر بێت) بە کوالێتیەکی باش بۆمان لە داناون کە دەتوانن داونلۆدی بکەن بە یەک فایل و لای خۆتان بڵاوی بکەنەوە . فەرموو کلیک بکە بۆ داونلۆد کردنی کلیک لێرە بکەبۆ دابەزاندن دیزاین : ...\nئەتەكێت لە ژیانى پێغەمبەرمان محمد صلى الله علیه وسلم\n2016-01-18\tبابەتى هەڵبژاردە, ژیانى پێغەمبەران 0\n(اتكیت ) ئەتەكیت كومەلیك یاسای مامەلەكردنە لەكەل بەرامبەر لە كاتی كورو كوبونەوەو میوانداری و كارو باری دەرەوە وبەیوەندیەكانی مروف لەكەل كومەلكاو بیكانەو خیزان ودەوروبەر بەكشتی كە ئاستی ئەو كەسە بیشان دەدات و رەنكدانەوەی زەوق وسەلیقە و ئاستی روشنبیری یەتی . ئەتەكیت بەشیكی كرنكە لە زیانی دبلوماسی بیویستە هەمیشە لە كور ...\n2015-12-22\tبابەتى هەڵبژاردە, ژیانى پێغەمبەران 0\nکورتەیەک لە ژیانى پێغەمبەرمان محمد ( صلى الله علیه وسلم)\n2015-12-18\tبابەتى هەڵبژاردە, ژیانى پێغەمبەران 0\nژیاننامەی پێغەمبەری مەزنی (صلى الله عليه وسلم) بۆ ئامادەکردوون کە ھیوادارین ببێتە مایەی زیاتر ئاشنابوونی خوێنەرانی بە ژیاننامەی پێغەمبەری مەزنمان (صلى الله عليه وسلم). فەرموو لە خوارەوە ئاشنای ژیانی پڕ لە خەبات و تێکۆشانی پێغەمبەری ئیسلام بە: یەکەم: ناوی (موحەممەد)ە و باوکی ناوی (عەبدوڵڵا)یە و باپیرەی ناوی (عەبدولموتەڵیب)ە و لە ...\nهيجره‌ت له ده‌سه‌ڵاتى ديكتاتۆرى و عه‌قڵيه‌تى خێڵه‌كى , بۆ بنياتنانى حكومه‌تێكى مه‌ده‌نى عه‌داله‌تخواز\n2015-10-13\tبابەتى هەڵبژاردە, ژیانى پێغەمبەران 0\nنوسینى: مامۆستا عەلى بەردەکۆزى سه‌رى ساڵى كۆچى پيرۆز بێت … هيجره‌ت له ده‌سه‌ڵاتى ديكتاتۆرى و عه‌قڵيه‌تى خێڵه‌كى , بۆ بنياتنانى حكومه‌تێكى مه‌ده‌نى عه‌داله‌تخواز به‌ناوى خواى به‌خشنده و ميهره‌بان كۆچى پێغه‌مبه‌ر (صلى الله عليه وسلم) و هاوه‌ڵه‌كانى خاڵێكى وه‌رچه‌رخانى مێژوويى ئه‌وكاته‌بوو , كه ڕه‌وڕه‌وه‌ى ژيانى ئه‌و سه‌رده‌مه و داب و نه‌ريته ...\n2015-05-17\tبابەتى هەڵبژاردە, ژیانى پێغەمبەران 0\nئیسراو میعراج لە رووی زمانەوانیەوە تاڕادەیەکی باش موسڵمانان دەزانن واتای چیە .. بە کورتی ئیسراء واتا کەسی کە بەشەودا ڕێ بکات.. پێغەمبەری خوا ﷺ ئەو شەو تەشریفی بردە قودس و ناونراوە بە ئیسرا، میعراج واتا بەرز بوونە بۆ ئاسمان هەر هەمان شەو خۆشەوسیتمان ﷺ تەشریفی بردوە بۆ ئاسمانەکان و چۆتە ...\nگەورەیی صەڵاوات لەسەر پێغەمبەر ( صلى الله علیه وسلم)\n2015-05-07\tبابەتى هەڵبژاردە, ژیانى پێغەمبەران 0\nیەکێک لە مافەکانی پێغەمبەری خوا لەسەر ئوممەتەکەی ئەوەیە کە ( صەڵاوات ) بدەین لە دیداری پاکی، چونکە صەڵاوات دان فەرمانی خودایە، هەروەها توێشویەکی باشە بۆ خۆمان، صەڵاوات دان نزیکمان دەکاتەوە لە زاتی پیرۆزی (الله) بەهۆی صەڵاوات دانەوە دەرگای خێرو خۆشیمان بۆ واڵا دەکرێت و گرێ کوێرەی ناخۆشیەکانمان بۆ دەکرێتەوە، دڵەکان ...\nژیانی پێغه‌مبه‌ر(لوط) سه‌لامى خواى له‌سه‌ر بێ\n2015-04-15\tبابەتى هەڵبژاردە, ژیانى پێغەمبەران 0\nله‌باسى گێڕانه‌وه‌ى ژیانى پێغه‌مبه‌راندا په‌ندو ئامۆژگارى زۆر هه‌یه بۆ که‌سێک خاوه‌ن بیر و هۆش بێ. له باسى به‌سه‌رهاتى حه‌زره‌تى ئیبراهیم (خليل الله)دا گوتمان ئیبراهیم چوو بۆ میسر حه‌زره‌تى لوتى برازاى له‌خزمه‌تدا بوو, ئیمانى به حه‌زره‌تى ئیبراهیم هێنا بوو, له‌گه‌ڕانه‌وه‌شدا بۆ فه‌له‌ستین هه‌ر له‌خزمه‌تیدا گه‌ڕایه‌وه. ڕاوى ده‌ڵێ له پاش چه‌ند ساڵ ...\n2015-03-20\tبابەتى هەڵبژاردە, ژیانى پێغەمبەران 0\nنوسینى:.م.مه‌لا محمدى شه‌ڵماشى ئاماده‌کردنى:.سانا حمده‌مین جوانترین چێرۆک باسى ژیان و به‌سه‌رهاتى حه‌زره‌تى یوسفى کوڕى حه‌زره‌تى یه‌عقوبى کوڕى حه‌زره‌تى ئیسحاقى کوڕى حه‌زره‌تى ئیبراهیمى (خليل اللة)یه ڕاوى ده‌ڵێ ڕۆژێک حه‌وت جووله‌که له‌گه‌ڵ حه‌زره‌تى عومه‌ردا که‌وتنه گفتو و گۆ و گوتیان (تةوڕات )له (قوڕئان) گه‌وره‌تره چونکه ته‌وڕات باسى حه‌زره‌تى یوسفى تێدایه به‌ڵام تا ...


بەوێنە؛ ئاگری نەورۆز لە سلێمانی كرایەوە – تۆڕی میدیایی خەڵک\nبەوێنە؛ ئاگری نەورۆز لە سلێمانی كرایەوە\n2019/03/20 - 3:46 PM\nلە گردی مامەیارە لە شاری سلێمانی، فیستیڤاڵی ئاگری نەورۆز و بەهار دەستی پێكرد و چەندین نمایشی شێوەی كەسایەتییەكانی كورد پێشكەش دەكرێت.\nدوانیوەڕۆی ئەمڕۆ 20ی ئادار لە گردی مامەیارە بە بەشداری بەرپرسانی حكومی و خەڵكێكی زۆر ئاهەنگی جەژنی نەورۆز دەستی پێكرد و ئاگری نەورۆز كرایەوە.\nوەك دەردەكەوێت بەشێكی هاووڵاتیان لەسەر شێوەی كەسایەتییە مێژوویەكان خۆیان گۆڕیوە و نمایشی جلوبەرگی كوردی دەكرێت و كەسێكیش لە شێوەی (كاوەی ئاسنگەر) خۆی گۆڕیوە و چەكوشێكیشی پێیە.\nبەوێنە؛ عومرەكارێكی كورد لە مەككە گیانی لەدەستدا\nبەوێنە؛ لە هەولێر ڕۆژی فیستیڤاڵی ئازادی و نەورۆز دەستی پێكرد\n2019/06/17 - 11:12 PM\nپۆلیسی كەلار دوو كەسی بە تۆمەتی فرۆشتنی خۆراكی بەسەرچوو دەستگیركرد، زۆربەشیان ئەو خۆراكانەن كە ڕۆژانە منداڵان دەیكڕن.\nلەڕاگەیەندراوێكی لیژنە هاوبەشەكانی قائیمقامییەتی كەلار ڕاگەیەنراوە، لەلایەن لیژنە هاوبەشەكانی قائیمقامییەتی كەلارەوە، لە دوكانێكدا زیاتر لە 300 كیلۆ خۆراك و شیرینی خراپ و بەسەرچوو دەستیان بەسەردا گیرا و دوو كەسیش بە تۆمەتی فرۆشتنی ئەو خۆراكە دەستگیركران.\nلە ڕاگەیەندراوەكەدا ئەوەشخراوەتەڕوو، دەستبەسەراگرتنی ئەو خۆراكانە بە هاوكاری پۆلیسی بەرەنگاربوونەوەی تاوان بووە كە زانیاریان هەبووە لەسەر ئەو شوێنكارە و دواتر لیژنەكانی قائیمقامییەتیان لێ ئاگاداركردەوە و خۆراكەكانیش زۆربەیان پێكهاتوون لە شیرینی و ئەوبابەتانەی مناڵان ڕۆژانە لە دوكانەكان دەیكڕن.\nلیژنە هاوبەشەكانی قائیمقامییەتی كەلار ئاماژەی بەوەشكردووە، دەستگیركراوەكان هەردووكیان كوردن و دانیشتووی ڕۆژهەڵاتی كوردستانن و لە كاتی لێكۆڵینەوەدا دانیان بەوەداناوە ئەو خۆراك و بابەتە شیرینیانە لە كۆگایەكدا لە سنوری شاری كەلار دەیهێنن و دەیفرۆشنەوە و لە ئێستادا فەرمانی گرتن بۆ خاوەنی ئەو كۆگایەش دەرچووە.


بەپێی ئه‌نجامه به‌راییه‌كان پارته‌كه‌ى ئه‌ردۆغان له سێ پارێزگا پاشه‌كشه‌ى كردوە\nهەواڵ / جیهان :: 31/03/2019 :: 485 جار بینراوە\nتاگ :: تورکیا هه‌ڵبژاردن\nبەپێی ئەنجامە بەراییەکان سه‌ره‌ڕاى ئه‌وه‌ى پارتى داد و گه‌شه‌پێدان له پێشه‌وه‌ى هه‌ڵبژاردنه‌كانه له ئیستانبوڵ، به‌ڵام پارتى گه‌لى كۆمارى ئۆپۆزسیۆن له ئه‌نكه‌ره، ئیزمیر و ئه‌نتاڵیا له‌پێشه‌وه‌یه.\nئاژانسى هه‌واڵى ئه‌نادۆڵى توركى بڵاویكردوەته‌وه: پارتى داد و گه‌شه‌پێدان كه ره‌جه‌ب ته‌یب ئه‌ردۆغان سه‌رۆكایه‌تى ده‌كات له پێشه‌وه‌ى لیسته براوه‌كاندایه و 50.96%ی ده‌نگه‌كانى به‌ده‌ستهێناوه و ركابه‌ره‌كه‌ى پارتى گه‌لى كۆمارى 37%ی ده‌نگه‌كانى به‌ده‌ستهێناوه.\nله ئه‌نكه‌ره‌ى پایته‌خت پاڵێۆراوى پارتى گه‌لى كۆمارى 49.74% ده‌نگه‌كانى به‌ده‌ستهێناوه، له‌به‌رامبه‌ردا پاڵێوراوى داد و گه‌شه‌پێدان 47.74%ی به‌ده‌سهێناوه.\nله ئیزمیریش پاڵێوراوه‌كه‌ى پارتى گه‌لى كۆمارى 58.28% ده‌نگه‌كانى به‌ده‌ستهێناوه، له‌به‌رامبه‌ردا پاڵێوراوى داد و گه‌شه‌پێدان 37.56% ده‌نگه‌كانى به‌ده‌ستهێناوه.\nله ئه‌نتاڵیاش به‌پێى نوێترین ئامار كاندیده‌كه‌ی پارتى گه‌لى كۆمارى 50.16%ی به‌ده‌ستهێناوه، له‌به‌رامبه‌ردا پاڵێوراوه‌كه‌ى داد و گه‌شه‌پێدان 47.16%ی به‌ده‌ستهێناوه.\nبه‌پێى ئاماره نارەسمییه‌كانیش و له‌و ده‌نگانه‌ى تائێستا جیاكراونه‌ته‌وه پارتى داد و گه‌شه‌پێدان 41 شاره‌وانى و پارتى گه‌لى كۆمارى 20 شاره‌وانى و بزوتنه‌وه‌ى نه‌ته‌وه‌یی 12 شاره‌وانى و پارتى دیموكراتى گه‌لانیش 7 شاره‌وانى به‌ده‌ستهێناوه.


مام جه‌لال: ئه‌فسوون و دانایی و گه‌شبینیی\nمام جه‌لال: ئه‌فسوون و دانایی و گه‌شبینیی   9/10/2017\nچیرۆكی وێنه‌یه‌ك (دیدارێك له‌گه‌ڵ مێژوونووس، دیپلۆمات و رۆژنامه‌نووس دكتۆر فێردیناند هیننه‌ربیشله‌ر)\nزۆرن ئه‌وانه‌ی به‌م فۆتۆ مێژووییه‌ی هه‌ڤاڵ مام جه‌لال رابه‌ری بزووتنه‌وه‌ی رزگارییخوازی گه‌لی كوردستان سه‌رسام بوون و كه‌وتونه‌ته روانین و رامان وبیركردنه‌وه وتێگه‌یشتن له رۆڵ وجێده‌ست وكه‌سایه‌تیی وكاروان ومێژووی دوور و درێژی ئه‌و سه‌ركرده كه‌م وێنه و مه‌زنه‌ی گه‌لی كوردستان و گه‌لانی تری سته‌م دیده‌ی جیهان، كه به شاهیدی دۆست و دوژمن سه‌ركرده‌یه‌كی سیاسیی و خه‌باتگێڕێكی شێلگیر بووه به پله‌ی نایاب. به‌ڵام ده‌شێت زۆر كه‌م بن ئه‌وانه‌ی چیرۆكی ئه‌و وێنه‌یه و رووداو و به‌سه‌رهاته‌كانی ده‌وریان داوه ده‌زانن و ئاگادار و زانا بن به‌وه‌ی ئه‌و وێنه سه‌رنج راكێشه‌ی سكرتێری گشتیی یه‌كێتیی نیشتمانیی كوردستان و پاشان سه‌رۆك كۆماری عێراق له كوێ گیراوه، كێ گرتوویه‌تی، مامی گه‌وره چیی ده‌نووسێت و له پێش ئه‌و وێنه‌یه‌دا چ دڵسۆزیی وخۆنه‌ویستیی و په‌رۆشیی و پشتیوانییه‌كی بۆ «پاراستنی براكان» نیشانداوه و چ رۆڵ وكاریگه‌ریی و ژیریی و داناییه‌كی به‌رجه‌سته‌كردووه بۆ رێگرتن له كاره‌سات و كوشتارێكی گه‌وره له كۆتایی ساڵانی حه‌فتای سه‌ده‌ی رابردوودا.\nپێویسته بگوترێت ئه‌م وێنه‌یه‌ی هه‌ڤاڵ مام جه‌لال، هاوشێوه‌ی سه‌دان و بگره هه‌زاران وێنه‌ی تر، وه‌ك له وته‌ی مێژوونووس، دیپلۆمات و رۆژنامه‌نووسی نه‌مسایی دكتۆر فێردیناند هیننه‌ربیشله‌ر (وێنه‌گره‌كه‌ی) دا ده‌رده‌كه‌وێت خاوه‌نی چیرۆكێكی پڕ له شكۆمه‌ندییه و به بڕوای ئێمه شایانی گێڕانه‌وه و بیرهێنانه‌وه‌یه له ئێستا و داهاتووشدا بۆ تێگه‌یشتن له مانا و مه‌غزاكانی سه‌ركردایه‌تیی و رابه‌رایه‌تیی.\nئه‌م وێنه‌یه هاوشێوه‌ی وێنه به‌ناوبانگ و مێژووییه‌كانی جه‌نگ و رووداوه سیاسییه مه‌زنه‌كانی مێژووی مرۆڤایه‌تیی، به‌هه‌مان شێوه‌ی وێنه‌ی سه‌ركرده مه‌زنه‌كانی جیهان كه له پێناو گه‌له‌كانیان و به‌ها به‌رزه‌كانی مرۆڤایه‌تییدا خه‌باتیان كرد، یاخود وێنه‌كانی ئه‌و پادشا و شاژن و شازاده و سه‌رۆك و سه‌رۆك وه‌زیر و وه‌زیرانه‌ی به هزر و بیر و باوه‌ڕ و روانین و گوفتار و كرداری چاكیان بوونه‌ته به‌شێك له یاده‌وه‌ریی نیشتمانیی گه‌ل و نه‌ته‌وه‌كانی خۆیان و سیمبولێكیش بۆ حوكمڕانیی باش و خه‌باتی ره‌وای گه‌لان بۆ ئازادیی و مافی چاره‌نووس، ئا به‌و چه‌شنه ئه‌م وێنه‌یه‌ش بێ دوودڵیی وگومان شایانی ئه‌وه‌یه به شانازییه‌كی شایسته و دوور له هه‌ر جۆره ده‌مارگیرییه‌كی سیاسیی و نه‌ته‌وه‌یی بخرێته یاده‌وه‌ریی نه‌ته‌وه‌ییمانه‌وه به‌و پێیه‌ی ئه‌و وێنه‌یه شاهیدێكی تره له‌سه‌ر هه‌موو ئه‌و چیرۆك و به‌سه‌رهات و یاداشتانه‌ی له رابردوو و ئێستا و داهاتوودا له‌سه‌ر گه‌وره‌یی و كاریگه‌ریی كه‌سایه‌تیی سه‌رۆك مام جه‌لال نووسراون و ده‌نووسرێن.\nله سۆنگه‌ی بڕوابوون به بایه‌خ و گرنگیی وێنه‌ی فۆتۆگرافیی له ژیانی تاك و كۆمه‌ڵگه به‌گشتیی و كایه‌ی خه‌بات و تێكۆشانی سیاسیی به تایبه‌تیی و كاریگه‌رییه‌كانی بۆ گه‌یاندنی په‌یام و ناساندنی كه‌سایه‌تییه‌كان به جه‌ماوه‌ر و هێشتنه‌وه و به دۆكیومێنتكردنی رووداو و به‌سه‌رهاته‌كان، به پێویستمان زانی بچینه دیداری (دكتۆر فێردیناند هیننه‌ربیشله‌ر ) كه یه‌كێكی تره له‌و ده‌یان و سه‌دان رۆژنامه‌نووس و كه‌سایه‌تییه ئه‌كادیمیی و دیپلۆماته بیانییانه‌ی به دیداری هه‌ڤاڵ مام جه‌لال شادبوون و ئه‌و رابه‌ره كه‌م وێنه‌یه‌ی گه‌له‌كه‌مان بوونه‌ته به‌شێك له مێژووی ژیانی تاكه‌كه‌سیی و پیشه‌ییان.له‌و دیداره‌دا دكتۆری دیپلۆمات و توێژه‌ری بواری مێژوو و رۆژنامه‌وان وورده‌كاریی گرنگ له باره‌ی په‌یوه‌ندیی له‌گه‌ڵ سه‌رۆك مام جه‌لال و كه‌سایه‌تییه كاریزمییه‌كه‌ی وهه‌ل و مه‌رجی تایبه‌ت به‌و وێنه‌یه باس ده‌كات كه به كامێرای تایبه‌تیی خۆی له‌جۆری (Nikon F2AS, 35mm) گیراوه. ئه‌مه‌ی خواره‌وه ده‌قی وته‌كانی دكتۆر هیننه‌ربیشله‌ره كه له چه‌ند ناونیشانێكدا خوێنه‌ری به‌رێز ده‌یخوێنێته‌وه.دوای دیداره‌كه‌ش پوخته‌یه‌ك له ژیاننامه‌ی وێنه‌گری ئه‌و وێنه مێژووییه‌ی سه‌رۆك مام جه‌لال خراوه‌ته‌ڕوو.\n-یه‌كترناسین له‌گه‌ڵ مام :\nسه‌ره‌تای ناسینی من و مام جه‌لال ده گه‌ڕێته‌وه بۆ ساڵی 1976. ئه‌و كاته مام جه‌لال هاوڕێ له‌گه‌ڵ دكتۆر كه‌مال فوئاد به سه‌ردانێك هاتبوو بۆ ڤیه‌ننای پایته‌ختی نه‌مسا و له‌وێ له ماڵی فوئاد ره‌سوڵ یه كترمان ناسیی. ئه‌و كات تازه یه‌كێتیی نیشتمانیی كوردستان دامه‌زرابوو، هه ر زوو پێی وتم تۆ دكتۆر (دكتۆر فێردیناند) یت وتم به‌ڵێ وتی من و تۆ ماوه‌یه‌كی زۆر پێكه‌وه ده‌بین. له ماوه‌ی پێكه‌وبوونماندا هه‌میشه باسی خه‌بات و تێكۆشانی كوردی بۆ ده‌كردم . منیش بڕیارمدا هاوسه‌فه‌ری مام جه‌لال بم له كاتی گه‌ڕانه‌وه‌ی بۆ كوردستان و ماوه‌یه‌كی زۆر له ساڵی 1979یاوه‌ری بووم و به‌زۆریش له باره‌گای سه‌ركردایه‌تیی له ناوزه‌نگ و سه‌رگه‌ڵوو و به‌رگه‌ڵوو ده‌مامه‌وه.\n-\tخاكییبوون، ئه‌فسوونی راكێشانی به‌رانبه‌ر\nمام جه‌لال، گه‌وره‌ترین چه‌كی پێیه بۆ ڕاكێشانی به‌رانبه‌ر كه خاكییبوونه‌كه‌یه‌تی ، ئه‌و چه‌كه‌ی من ناوم ناوه سیحر (ئه‌فسوون)ی وته‌كانی تاڵه‌بانیی و ره‌فتار و كرداره‌كانی كه هه‌ر زوو قه‌ناعه‌ت به یارو نه‌یار ده‌هێنن..ئه‌و دیپلۆماسییه‌ته گه‌وره‌یه كه من له ماوه‌ی هاوڕێیه‌تی مام جه‌لال تێبینییم كردووه به تایبه‌ت له شاخ، كه چۆن له ناو بێ هیوایی و نائومێدییدا هیوای ده به‌خشییه‌وه به هاوسه‌نگه‌ره‌كانی و به‌رده‌وام بوو له خه‌بات و تێكۆشان بێ پسان و هه‌میشه نمونه‌ی نوێی به‌رخودان و خه‌باتی پیشان ده‌دایت.\n- نموونه‌یه‌ك بۆ گه‌شبینیی و روانین بۆ دوور:\nلێت ناشارمه‌وه له دانیشتنێكماندا له ناوزه‌نگ، ئه‌وكات كه‌ڕژێمی عێراق له‌وپه‌ڕی به‌هێزیی و توانادابوو به‌ته‌واوه‌تی دژی هه‌موو مافێكی كورد بوو. وڵاتانی دراسێ و ئیقلمیش دژی داخوازییه‌كانی گه‌لی كوردبوون. له‌و ده‌مه‌دا پێكه‌وه له‌گه‌ڵ مام جه‌لال كه‌وتینه گفتوگۆ و پێی وتم (فێردیناند) ده‌بینی ڕۆژێك دێت من ده‌بمه سه‌رۆك كۆماری كوردستانی سه‌ربه‌خۆ له ژیانی خۆمدا و تۆش شایه‌تییم بۆ ده‌ده‌یت. له وكاته‌دا وتم به‌ڕاستی مام جه‌لال زۆر گه‌شبیینه و زیاده‌ڕۆیی ده‌كات چۆن كارێكی وا ده‌بێت به‌ڵام كه دواتر سه‌رۆك تاڵه‌بانیی بوویه سه‌رۆك كۆماری عێراق، ئه‌وكات زانیم من چه‌ند هه‌ڵه بووم و مام جه‌لال چه‌ند دوربین بوو.\n- سه‌ركرده‌یه‌كی جیاواز:\nمام جه‌لال، زۆر جیاوازه له سه‌ركرده‌كانی خۆرهه‌ڵاتی ناوه‌ڕاست ، چونكه هه‌میشه ڕابردووی خۆی له یاده‌و پراگماتییه له كاره‌كانیدا و هه‌مووش بینیمان كه سه‌رۆك كۆمار بوو، به هه‌مان نه‌فه‌سی خاكییبوونه‌وه كاری ده‌كرد وهه‌رگیز نه‌مبینیوه ئه‌م پیاوه خاوه‌ن كاریزمایه له خۆی بایی ببێت و به‌رده‌وام كلیلی چاره‌سه‌ری كێشه‌كانی پێیه و ده‌رچه‌یه‌ك هه‌ر ده‌دۆزیته‌وه بۆ چاره‌سه‌ركردنی كێشه‌كان و ئه‌مه‌ش لای كه‌م سه‌ركرده هه‌یه و به‌رده‌وام ڕێزێك گه‌وره‌ش له بیروڕاكانی ده‌گیرا.\n-\tچیرۆكی ئه‌م وێنه‌یه\nسه‌ره‌تا زۆر خۆشحاڵم، كه له‌سه‌ر ئه‌م وێنه‌یه به‌سه‌رم ده‌كه‌نه‌وه، چونكه یادگاریی و چیرۆكێكی گه‌وره‌شی له پشته‌وه‌یه كه‌ئێستا بۆتان ده‌گێڕمه‌وه، كه ئه‌گه‌ر حیكمه‌تی مام جه‌لال نه‌بوایه ڕه‌نگه كاره‌ساتێكی گه‌وره بقه‌ومایه و كوشتارێكی زۆری لێ بكه‌وتایه‌ته‌وه.\nئه‌م وێنه‌یه له گوندی بوێرانی خواروو له نزیك سه‌رده‌شت له كوردستانی ئێران گرتومه له نێو كۆمه‌ڵێك وێنه‌ی تردایه كه ده‌بێت وه‌ك فۆتۆ ستۆری (چیرۆكی وێنه‌یی) باسی بكه‌ین.\nمانگی هه‌شت (ئاب)ی ساڵی1979 بوو، دوای شه‌ڕێكی خوێناوی سێ مانگه له نێوان كۆماری ئیسلامیی(ناوه تازه‌كه‌ی ئێران پاش شۆڕشی ئیسلامیی) و هێزه كوردستانیه‌كانی كوردستانی ئێران ، به میانگیریی مام جه‌لال، نوێنه‌رانی كۆماری ئیسلامیی ئێران به سه‌رۆكایه‌تی داریوش فروهه‌ر و كومیته‌ی شاری مهاباد به سه‌رۆكایه‌تی دكتۆر عبدلڕه‌حمان قاسلمۆ (رابه‌ر و سه‌ركرده‌ی گه‌وره‌ی كورد كه له نه‌مسا تێرۆر كرا) و شێخ عزه‌دین، له‌م شوێنه كۆبوونه‌وه . وه‌ك له وێنه‌ی یه‌كه‌مدا دیاره كۆبوونه‌وه‌كان پڕۆكینه‌ر بوون زیاتر له نۆ سه‌عاتیان خایاند. كۆمیته‌ی مهاباد 12 خاڵیان پێبوو بارودۆخه‌كه‌ش گرژ و ئاڵۆز و پڕ له توندیی بوو. چادوێری نێوده‌وڵه‌تیی نه‌بوو هه‌ر دوو لایه‌ن توندبوون . هه‌ڵچوون و توڕه‌یی و گرژیی و ده‌نگه ده‌نگ هه بوو. زوو زوو نوێنه‌ری كۆماری ئیسلامی ئێران داریوش فروهه‌ر به جیهازه‌وه ده‌هاته ده‌ره‌وه له گه‌ڵ ڕێبه‌رانی شۆڕش له تاران قسه‌ی ده‌كرد. خه‌ریك بوو كۆبوونه‌وه‌كان بێ هیچ ئه‌نجامێك ده‌گه‌یشتنه كۆتایی و ترسی ئه‌وه له ئارادا بوو دۆخه‌كه به‌ره‌و توندو تیژیی بڕوات. داریوش فروهه‌ر هاته ده‌روه بینی مام جه‌لال پیاسه ده‌كات و هات بۆ لای وتی مام جه‌لال كاری تۆ ته‌واو بوو بڕۆره‌وه بۆ وڵاتی خوت و كارت نه‌ماوه ئێمه خۆمان كێشه‌ی خۆمان چاره‌سه‌ر ده‌كه‌ین. مام جه‌لالیش زۆر به ئه‌عساب (ده‌روون) ێكی سارده‌وه پێی وت «من لێره‌م بۆ پاراستنی براكانم».داریوش فروهه‌ر وتی باشتره بڕۆێت لێره 70 هه‌زار پاسداری لێیه، له‌ولا تریشه‌وه هێزێكی زۆری پاسداری لێیه ئێمه ناتوانین ئه‌منییه‌تی تۆ بپارێزین و تۆش ناتوانی ئه‌مان بپارێزیت. مام جه‌لالیش یه‌كێك له پاسه‌وانه‌كانی خۆی بانگ كرد و وتی بڕۆ به‌وپێشمه‌رگانه بڵێ كه خۆیان حه‌شارداوه خۆیان ئاشكرا بكه‌ن. ئه‌ویش ڕۆیشت و هه‌زاران پێشمه‌رگه له‌سه‌ر شاخ و به‌رزایی و پێده‌شته‌كانی ده‌وربه‌ر ده‌ركه‌وتن و كه داریوش فروهه‌ر بینی سه‌ری سوڕماو كردی به سوعبه‌ت و وتی مام جه‌لال به ئاره‌زووی خوت تۆ ده‌توانی هه‌ر بمێنیته‌وه.\nپێش ئه‌وه‌ی كۆبوونه‌وه‌كان كۆتاییان بێت، مام جه‌لال چووه سه‌ر ئه‌و په‌یژه‌یه و ئه‌و نامه‌یه‌ی نووسیی. له‌ڕاستییدا پلانی چۆنییه‌تی ڕۆشتنه‌وه‌ی خۆی و هێزه‌كه‌ی داده‌ڕشت كه چۆن به‌سه‌لامه‌تیی بگه‌ڕێنه‌وه بۆ كوردستانی عێراق و دواتر نامه‌كه‌ی لوول كرد و وه‌ك لایلۆنی چكلێت بچوك بووه‌وه و دای به یه‌كێك له فه‌رمانده‌كانی پێشمه‌رگه بۆ ئه‌وه‌ی هێزه‌كه به نهێنیی و به‌سه‌لامه‌تیی بگه‌ڕێنه‌وه و دواتر ئه‌و نامه‌یه ناسرا به (نامه‌ی نوقڵ).\nله‌وكاته‌دا، حیكمه‌تێكی زۆر گه‌وه‌ی مام جه‌لالم بینیی. هه‌ردوولای هێوركرده‌وه و داوی دان به‌خودا گرتنی لێكردن و نه‌یهێشت هیچ كاردانه‌وه‌یه‌ك ڕووبدات چونكه باردۆخه‌كه شڵه ژابوو پێویست بوو یه‌كێك كۆنتڕۆڵی باردۆخه بكات و كاره‌سات نه‌قه‌موێ، چونكه زیاتر له 70 هه‌زار پاسداری لێبوو ژماره‌یه‌كی زۆر هێزی پێشمه‌رگه‌ی حزبی دیموكرات (كوردستانی ئێران) ی لێبوو، 10 هه‌زار پێشمه‌رگه‌ی یه‌كێتیی نیشتمانیی لێبوو. له‌و كاته‌دا مام جه‌لال بارودخه‌كه‌ی كۆنتڕۆڵ كردوو نه یهێشت له ده‌ست بچێت و وه‌ك له ڕه‌سمه‌كاندا ده‌رده‌كه‌وێت ویستم ڕه‌سمێكی بگرم مام جه‌لال گه‌شبین بوو و پێده‌كه‌نی.به‌ڕای من ئه‌مه گه‌وره‌ترین چه‌كی مام جه‌لاله كه به‌هۆی سیحری قسه و كرداره‌كانییه‌وه هه‌موو ته سلیمی ده‌بن و به‌قسه‌ی ده‌كه‌ن.\nده‌مه‌وێت لێره‌شه‌وه ئه‌و ده‌رفه‌ته بقۆزمه‌وه كه به حوكمی ئه‌وه‌ی من دیپلۆمات بووم و ماوه‌یه‌كی زۆر له و سلكه‌دا كارم كردووه له‌گه‌ڵ دیپلۆماتی ئه‌مریكیی و ئه‌وروپیی و وڵاتانی ناوچه‌كه گفتوگۆم كردووه هه‌موویان ئه‌و ڕاستییه‌یان بۆ باس ده‌كردم و ده‌یانووت ئه‌گه‌ر نا له‌باریی ته‌ندروستیی مام جه‌لال نه‌بووایه، نه هه‌رێمی كوردستان توشی ئه‌م قه‌یرانه سیاسۆی و ئابوورییه ده‌بوو نه‌عێراقیش تووشی ئه‌م قه یرانه ئه‌منیی و سیاسییه ده‌هات چونكه مام جه‌لال باڵانسی ڕاگرتبوو له نێوان شیعه و سوونه به‌وه‌ش هه‌رگیز داعش نه‌یده‌توانی موسڵ و ناوچه‌كانی تر بگرێت و دۆخی ئه‌منیی شڵۆق بكات و هه موولایه‌ك به قسه‌ی مام جه‌لالیان ده‌كرد و كێشه‌كانی هه‌ولێر –به‌غداش به م شێوه‌یه نه‌ده‌بوون. قه‌یرانه‌كانی هه‌رێمیش نه‌ده‌گه‌یشتنه ئه‌م ئاسته.\nبه‌شێك له ژیاننامه‌ی Dr. Ferdinand Hennerbichler:\n-\t3/11/1946 له لینز ، سه‌رووی نه‌مسا له دایك بووه.\n-\tره‌گه‌زنامه:ئه‌وروپیی له ره‌چه‌ڵه‌كێكی نه‌مسایی\n-\tپۆستی ئێستا: مێژوونووس ، دیپلۆمات و رۆژنامه‌نووسی پێشوو.\n-\t1965-1972 له زانكۆی ڤیه‌ننا مێژوو و زمانه‌وانیی و فه‌لسه‌فه‌ی ئه‌ڵمانیی خوێندووه.\n-\t1972 دكتۆرای فه‌لسه‌فه‌ی له مێژوودا پێدراوه له زانكۆی ڤیه‌ننا.\n-\t2012 دكتۆرای فه‌خریی له زانكۆی سلێمانی ، هه‌رێمی كوردستان پێدراوه.\n-\t1967-1979،1985-1990 سه‌رنووسه‌ری كاروباری ده‌ره‌وه و په‌یامنێربووه بۆ ده‌زگای په‌خشی نه‌مسا (Austrian Broadcasting Corporation ORF\n-\tبواره سه‌ره‌كییه‌كانی كاركردنی : خۆرهه‌ڵاتی ناوه‌ڕاست، خۆرهه‌ڵاتی ئه‌وروپا، یه‌كێتیی ئه‌وروپا، كورد، ئێران، عێراق، توركیا، ئیسراییل – فه‌له‌ستین، لوبنان و قوبروس بووه كه له به‌شی زۆری ئه‌م ناوچانه‌دا شه‌ڕ و ململانێی نه‌ژادیی، ئایینیی، وه‌رچه‌رخانی سیاسیی له سته‌مكارییه‌وه بۆ دیموكراسیی هه‌بوون و له هه‌ندێك ناوچه‌شیاندا خه‌باتی گه‌لی كورد به‌رده‌وامه بۆ ئازادیی و مافی چاره‌نووس.\n-\tساڵی 1980 توێژینه‌وه‌ی « شۆڕشی كوردی ئێران و سه‌ركرده‌كانی» بڵاوكردۆته‌وه له گۆڤاری مانگانه‌ی سویس ریڤیو بۆ كاروباری جیهان.\n-1986 هه‌ندێك ره‌هه‌ندی گه‌ڕاندنه‌وه‌ی بزوتنه‌وه‌ی گه‌لی كورد دوای 1975. له كۆنفرانسی نێوده‌وڵه‌تیی كار و مێژووی كۆمه‌ڵایه‌تیی له ڤیه‌ننا.\n-2004 كتێبی (مێژووی گه‌لی كورد)\n-بابه‌تێك له‌سه‌ر ره‌چه‌ڵه‌كی كورد كه هه‌م له‌شێوه‌ی نووسراو و هه‌م له زنجیره‌یه‌ك وانه‌دا له ناوه‌نده ئه‌كادییمه‌كانی روسیا و نه‌مسا له ساڵانی 2010-2012 پێشكه‌شی كردوون.\n- 2013 :تێرۆركردنی عه‌بدولره‌حمان قاسملو(1930-1989) ، هه‌ڵسه‌نگاندنێكی تازه، له كتێبی ساڵانه‌ی دیراساتی كوردیی ڤیه‌ننا.


مطالعه بیشتر: بۆچی مێش كرێچی ناو شەكردان نەبێت؟١\nمطالعه بیشتر: بۆچی مێش كرێچی ناو شەكردان نەبێت؟٢\nئایا وەك خوێنەرێك دەتوانم داوای ئەوەت لێ بكەم گوتارێك لەبارەی چەمكی (تڕۆهات) بنووسیت؟ ئایا تڕۆهاتنووس و شاعیری بیرنەكەرەوە و ناشاعیر بەلای تۆوە چی مانایەكیان هەیە؟ دەتوانیت ناوی یەك تاقە رەخنەگری دونیام بۆ بنووسیت كە لەبارەی دەقێكی ناشیعرییەوە نووسیبێتی.\nمطالعه بیشتر: بۆچی مێش کرێچی ناو شەکردان نەبێت؟ ٣\nمطالعه بیشتر: بۆچی مێش کرێچی ناو شەکردان نەبێت؟ ٥\nبۆشایی، نیازێک بۆ بوون\nچیرۆکی ژیانی مرۆڤ، سازکردنی مانایە لە ناو بێمانایی و سپاردنیەتی دیسان بە بێمانایی و دیسان سازکردنەوەی مانای ترە. لە ترسی بێمانایی، ئێمە هەمیشە خەریکی سازکردنی ماناین. ئەرکێکی دژوار کە جاری وایە بۆ حەسانەوە لە دەستی هەڵدێین و روودەکەینەوە بۆشایی و بێمانایی!\nمطالعه بیشتر: بۆشایی، نیازێک بۆ بوون\nمطالعه بیشتر: بۆمبی ئەتۆم، هەڕەشەی بەردەوام\nگه‌ر بمانه‌وێت بێنیامینی چاو له‌م ئافۆریزمانه بکه‌ین و بیانبینین ده‌توانین بڵێین، کاری ئه‌م ئافۆریزمانه، ڕاگرتن و هه‌ڵپه‌ساردنی ڕه‌وتی باوی بیرکردنه‌وه‌یه، که ئه‌مه‌ش له خۆیدا ده‌شێت نموونه‌ی له‌مجۆره له ئه‌ده‌بی ئه‌ڵمانیدا به زۆری ببینین و لێیان هه‌ڵکه‌وین.\nمطالعه بیشتر: بیرکردنه‌وه‌یه‌کی دانه‌هێنراو\nمطالعه بیشتر: بێ ناسنامەکان\nئەگەر بمانەوێت لە روانگەی “ئالڤین تۆفلەر”ەوە سەیری پرۆسەی پێشڤەچوونی شارستانی مرۆڤایەتی بکەین. جەنگ و ئامڕازە جەنگییەکان شانبەشان لەگەڵیدا لەبەرەوپێش چووندا بوون. تۆفلەر سێ قۆناغ دەستنیشان دەکات لە پێشکەوتنی ژیاردا، ئەوانیش قۆناغی “کشتوکاڵی، پیشەسازیی، تەکنۆلۆژیی”ن. ئەمە دروست پێچەوانەی دابەشکارییەکەی “کارل مارکس”ە کە پێنج قۆناغ دەستنیشان دەکات.\nمطالعه بیشتر: پارادایمەکانی جەنگ\nوجوودگەراکان ئەوەندە ئازادی بەرجەستە دەکەنەوە کە نائازادی وەک چەمکێکی هاوزادی میتافیزیانە لەبیردەبەنەوە. رەنگە هەر لەبەر ئەمە بێت ئەوانیش نەیانتوانی کێشەی کۆیلایەتی مرۆڤ لە ئاست دۆخی ژیانیاندا چارەسەر بکەن و رێگاچارەیەکی بۆ بدۆزنەوە.\nمطالعه بیشتر: پارادۆکسێک\nگەڕان بەنێو جەنگەڵەکاندا\nدەچمە نێو جەنگەڵەکانی دەروون\nبەدوای ڕازی خۆحەشاردان و\nنهێنییەکانی ڕاکردندا، دەگەڕێم.\nخۆحەشاردانی ئینسان لە خۆی و\nڕاکردنی لە ئەوانیدی.\nمطالعه بیشتر: گەڕان بەنێو جەنگەڵەکاندا


شەنگال.. ئەمڕۆ ڕوفاتی 104 قوربانی گوندی كۆجۆ بەخاكدەسپێردرێن\nبەڕێكردنی ڕوفاتی قوربانیان لە بەغدادەوە\nبڕیارە ئەمڕۆ شەممە 6ی شوبات ڕوفاتی 104 كەس لە قوربانیانی گوندی كۆجۆ بەخاكبسپێردرێن، ئەوان ساڵی 2014 لە پاش هێرشی داعش بۆ سەر گوندەكەیان كوژراون.\nڕێوڕەسمی بەخاكسپاردنی ئەو قوربانیانەی دەستی داعش ڕۆژی پێنجشەممە لە بەغدادەوە بە ئامادەبوونی سێ سەرۆكایەتییەكەی عێراق دەستیپێكرد، پاش بەڕێوەچوونی ڕێوڕەسمی ڕێزلێنان، ئەمڕۆ شەممە 6ی شوبات کەسوکاری قوربانیان بە ھاوکاری وەزارەتی کاروباری شەھیدان و دەزگای شەھیدانی حكومەتی ناوەند، ڕێوڕەسمی بەخاكسپاردنیان لە زێدی خۆیان ئەنجامدەدەن.\nلەماوەی ڕابردوودا نزیكەی 20 گۆڕی بە كۆمەڵ لە ناوچە جیاجیاكانی سنوورەكەدا لەلایەن تیمەكانی هەڵدانەوەی گۆڕە بەكۆمەڵەكانەوە دۆزراونەتەوە، ڕوفاتەكان پاش دۆزینەوەیان ڕەوانەی پزیشكی دادوەری بەغداد دەكرێن، بەر لەوەی جارێكی دیكە بگەڕێندرێنەوە زێدی خۆیان.\nلەكاتی ھێرشی داعشدا بۆ سەر گوندی کۆجۆ، ھەزار و 200 کەس لە دانیشتوانی گوندەکە ڕفێندراون و بەپێی ئامارە نافەرمییەکان، لەو ژمارەیە 700 کەسیان کۆمەڵکوژ کراون کە تائێستا 246 ڕوفاتیان دۆزراونەتەوە و لەو ژمارەیەش پاش ڕەوانەكردنیان بۆ پزیشکی دادوەری بەغداد تەنها 104 کەسیان ناسراونەتەوە.\nکۆجۆ دەكەوێتە 25 كیلۆمەتر لە باشووری قەزای شەنگال. گەورەترین گوندی ئێزدییەکانە و بە دوا سنووری ناوچەکانی نیشتەجێی ئێزدییەکان دادەنرێت.\nهەناردەی نەوتی عێراق بۆ ئەمریکا بۆ 90 هەزار بەرمیلی ڕۆژانە کەمبووەتەوە\nپشکنەرانی نەتەوەیەکگرتووەکان شوێنەواری مادەی تیشکدەر لە ئێران بە مەترسیی نوێ ناودەبەن\nكۆمسیۆن دەربارەی پێدانی پارە لەبەرامبەر وەرگرتنەوەی كارتی دەنگدان ڕوونكردنەوە دەدات\nدوای بڵاوبوونەوەی چەند دەنگۆیەك دەربارەی پێدانی پارە لەلایەن كۆمسیۆنەوە لەبەرامبەر وەرگرتنەوەی كارتی دەنگدان، بەرپرسێكی كۆمسیۆن ڕەتیدەكاتەوە و بەهەواڵی…\nڕێنمایی هێنانی کرێکاری بیانی بۆ هەرێم هەمواردەکرێتەوە\nژمارەیەک وەزارەتی حکومەتی هەرێمی کوردستان، ڕەشنووسی ڕێنمایی هێنانی کرێکاری بیانی بۆ هەرێم هەمواردەکەنەوە و گۆڕانکاریی تێدا دەکەن. لەبارەی…\nئاسایشی سلێمانی داوای زانیاری لەسەر بکوژانی ئەفسەرەکەی پۆلیس لە هاوڵاتییان دەکات\nبەڕێوەبەرایەتیی ئاسایشی سلێمانی داوا لە هاوڵاتییان دەکات ئەگەر زانیارییان هەیە، هاوکاریی ئاسایش بکەن بۆ دۆزینەوەی دوو هەڵاتوو کە…\nقوباد تاڵەبانی هەنگاوە چاکسازییەکانی ئەمدواییەی لەگەڵ بەرپرسانی ئەمریکا تاوتوێکرد\nجێگری سەرۆکی حکومەتی هەرێم لە کۆبوونەوەی لەگەڵ باڵیۆزی ئەمریکا لە عێراق و کونسوڵی گشتیی ئەمریکا لە هەرێم، هەنگاوە…


نێچیرڤان بارزانی گەیشتە بەغدا\nنێچیرڤان بارزانی، سەرۆكی هەرێمی كوردستان، نیوەڕۆی ئەمڕۆ شەممە، بە سەرۆكایەتی وەفدێكی باڵای هەرێم گەیشتە بەغدا.\nئاوێنە: نێچیرڤان بارزانی، سەرۆكی هەرێمی كوردستان كەمێك لەمەوبەر بە سەرۆكایەتی وەفدێكی باڵایه هەرێم گەیشتە بەغداو بڕیارە لەگەڵ سەرۆك كۆمار و سەرۆك وەزیران و سەرۆكی پەرلەمانی عێراق و ژمارەیەك سەركردەی لایەنە سیاسییەكانی عێراقدا كۆببێتەوە.\nبەپێی راگەیەندراوێكی سەرۆكایەتی هەرێم، له سه‌ردانه‌كه‌يدا، نێچیرڤان بارزانی له‌گه‌ڵ سه‌رۆك وه‌زيران، سه‌رۆک كۆمار، سه‌رۆكى ئه‌نجومه‌نى نوێنه‌ران، سه‌رۆكى ئه‌نجومه‌نى باڵاى دادوه‌ريى عێراق و نوێنه‌رى تایبەتی سكرتێرى گشتيى نه‌ته‌وه يه‌كگرتوه‌كان له عێراق و سه‌ركرده و به‌رپرسانى باڵاى سياسيى وڵات كۆده‌بێته‌وه.\nهەروەها ئاماژەی بەوەشداوە كە نێچيرڤان بارزانى له‌گه‌ڵ سه‌ركردايه‌تيى و لايه‌نه سياسييه‌كانى عێراق، دوا پێشهاته‌كان و بارودۆخى عێراق و په‌يوه‌ندييه‌كانى هه‌ولێر ـ به‌غدا و دۆخى ناوچه‌كه و پێكه‌وه‌كاركردن و هه‌ماهه‌نگيى هه‌مه‌لايه‌نه له‌پێناو ئارامى و سه‌قامگيريى عێراق و ناوچه‌كه‌دا، تاوتوێ ده‌كات.\nپێشتر فەلاح مستەفا، راوێژكاری باڵای سەرۆكی هەرێم بۆ سیاسەتی دەرەوە، بە رۆژنامەی سەباحی رایگەیاندبو لەكۆبونەوەكانیدا لەگەڵ بەرپرسانی عێراق، سەرۆكی هەرێم چەندین تەوەر تاوتوێ دەكات لەنێویاندا جێبەجێكردنی ئەو رێككەوتنەی لە بودجەدا كراوە.\nبەپێی قسەی فەلاح مستەفا، دۆخی وڵات لەسایەی كۆرۆناو دابینكردنی ڤاكسینەكان، دۆخی ئابوری، هەماهەنگی ئەمنی لە پەیوەست بە دژایەتی تیرۆر، ئەو تەوەرانەی دیكە دەبن كە لە سەردانەكەیدا بۆ بەغدا، سەرۆكی هەرێمی كوردستان بەمەبەستی پتەوكردنی پەیوەندییەكان لەگەڵ بەرپرسانی عێراق تاوتوێیان دەكات.\nئاماری نوێی كۆرۆنا لە هەرێم: 599 توشبو، شەش گیانلەدەستدان \nلە هەولێر دەست بە تۆماری نوێی خێزانە هەژارو کەمدەرامەتەکان دەكرێت \nهەڵوێستی فراكسیۆنی پارتی لەبارەی نوسراوێكی سەرۆكی پەرلەمانی كوردستان \nبه‌های دۆلاری ئه‌مریكی به‌رامبه‌ر به دیناری عێراقی زیاتر دابەزی\nیەرەكە ڕاگەیانراوێكی لەبارەی بۆردوومانەكەی گوندی گەڵاڵە بڵاوكردەوە\nئامادەکاری بۆ لابردنی سێ سفری سەر دراوی عێراقی دەکرێت\nبیتكۆین 50 ٪ ی بەهای خۆی لە دەستدا\nكۆچبەرێكی كورد لە یۆنان گیانی لەدەستدا\nڕاپۆرتێکی هەواڵگری: ئەوانەی خاشقچی-یان کوشت لە ئەمریکا ڕاهێنانی سەربازییان پێکراوە\nوتەبێژی حكومەتی هەرێم: پابەندین بە دابەشكردنی موچە هەر 30 رۆژ جارێك\nپه‌كه‌كه: له ماوه‌ی دوو مانگدا 238 سەربازی تورکیا کوژراون\nدوێنێ دوو شاری عێراقی لە گەرمترین شارەكانی جیهان بوون\nلە عێراق 33 توشبوی دیكەی كۆرۆنا گیانیان لەدەستدا كە زۆرتری... \nئاماری نوێی كۆرۆنا لە هەرێم: ژمارەی گیانلەدەستدان بەرزبوەو... \nزیاتر لە 400 بەنزینخانە لەهەولێر ’’مەترسی داخستنیان لەسەرە... \nیەرەكە ڕاگەیانراوێكی لەبارەی بۆردوومانەكەی گوندی گەڵاڵە بڵ... \nبیتكۆین 50 ٪ ی بەهای خۆی لە دەستدا


توركیا.. له زۆنگاوی ئاكگۆل 220 جۆر باڵنده ده‌ژین و بوونه‌ته سه‌رنجی گه‌شتیاران\nله شارۆچكه‌ی ئێرێغلی سه‌ربه پارێزگای قۆنیای توركیا زۆنگاوی ئاكگۆل كه یه‌كێكه له شوێنه‌كانی ژیانی باڵنده‌كانی فلامینگۆ، له‌گه‌ڵ بارانی زستاندا ژیاوه‌ته‌وه‌و بووه‌ته جێی سه‌رنجی گه‌شتیار و فۆتۆگرافه‌كان.\nباڵنده‌كانی فلامینگۆ كه له ئه‌فریقا، ئاسیا و باشووری ئه‌ورووپا ده‌ژین، ئه‌مساڵ زووتر گه‌یشتنه زۆنگاوی ئاكگۆل كه ناوچه‌یه‌كی پارێزراوی ناوچه‌ی ئانادۆڵه.\nزۆنگاوه‌كانی توركیا كه ده‌كه‌ونه سه‌ر رێڕه‌وی كۆچی ئه‌و باڵندانه‌ی كه كۆچ ده‌كه‌ن له‌گه‌ڵ بارانی ئه‌م دواییه‌دا پڕبوون له ئاو، زۆنگاوی ئاكگۆل یه‌كێكه له‌و زۆنگاوانه و میوانداریی چه‌ندین جۆری باڵنده ده‌كات و ساڵانه ده‌بێته شوێنی نمایش و ئاهه‌نگی باڵنده‌كانی فلامینگۆ.\nباڵنده‌كانی فلامینگۆ كه له ئه‌فریقاوه كۆچیان كردووه، تا كۆتایی مانگی نیسان ده‌مێننه‌وه و ده‌بنه جێی سه‌رنجی هه‌وادارانی فۆتۆگرافی و سروشت و زۆنگاوی ئاكگۆل 220 جۆر باڵنده‌ی وه‌ك فلامینگۆ، باز، له‌ق له‌ق و جۆره‌كانی دیكه ده‌ژین.


نوێترین زانیارییەکان دەربارەی هواوەی مەیت ١٠ و وەشانی داهاتووی EMUI – کەی ئای تی ئێن\nئەندرۆید 29, ئاب 2017\nنوێترین زانیارییەکان دەربارەی هواوەی مەیت ١٠ و وەشانی داهاتووی EMUI\nکۆمپانیای هواوەی ئامادەکاری دەکات بۆ چەندین ڕاگەیاندن و پەردەلادان لەسەر بەرهەمەکانی لەو چەند مانگەی کە دێن، هواوەی چیپی کیرین ٩٧٠ پێشکەکش دەکات لە کۆنگرەی IFAی ٢٠١٧، مەیت ١٠ وا بڕیارە فابلێت بێت، لە مانگی ١٠دا نمایشدەکرێت، بەپێی زانیاریە دزەپێکراوەکان بێت لە تۆڕی کۆمەڵایەتی Weibo، ڕووکارە نوێکەی هواوەی ناسراو بە EMUI 6.0 لە کۆتایی ئەمساڵدا دێت، ڕووکارە نوێکە بنیاتدەنرێت لەسەر دوایین وەشانی ئەندرۆید ناسراو بە ئۆریۆ و باری PIP زیاد دەکرێت و دەستبەسەرداگرتنی باشتر بۆ وریاکەرەوەکان فەراهەم کراوە.\nبە پشت بەستن بە تۆماری گۆڕانکارییەکان کە دزەی پێکراوە، Emotion UI بە نەخشاندنێکی نوێ و ئاسانتر کردنی بەشی ڕێکخستنەکانی مۆبایلەکە دێت، ڕووکارە نوێکە زیاتر خۆشەویست دەبێت بۆ خوودی تۆ و بەکارهێنانی تۆ، بەهۆی ئەوەی پێشنیاری باشترت پێدەدات لەهەموو کاتێکدا، دەکەوێتەوە سەرئەوەی چۆن مۆبایلەکەت بەکاردێنیت.\nبە دڵنیاییەوە ئێمە وا پێشبینی دەکەین هواوەی مەیت ١٠ لەگەڵ ڕووکارە نوێیەکە بێت، بەڵام کۆمپانیا چینیەکە لەوانەیە هەموومان توشی سەرسوڕمان بکات و وەشانی ٦ی ڕووکارەکەی بنێرێ بۆ مۆبایلەکانی پێش ١٦ی ١٠.\nتاگەکان ئەندرۆید دزەپێکراو مۆبایل هەواڵ هواوەی هواوەی مەیت ١٠


له جه‌ژندا خۆتان به‌دوور بگرن له خواردنی سوێر و زۆرشیرین\n3/6/2019 - 21:13\nنه‌خۆشی دڵ یه‌كێكه له نه‌خۆشییه هه‌ستیاره‌كان\nدكتۆرێك له توركیا داوا ده‌كات ئه‌و كه‌سانه‌ی له ره‌مه‌زاندا به‌ڕۆژووبوون و به هۆیه‌وه میتابۆلیزیان خاو بۆته‌وه و نه‌خۆشی دڵیان له‌گه‌ڵه له رۆژانی جه‌ژندا، دوور بكه‌ونه‌وه له شیرینی زۆر و خواردنی سوێر كه دواجار ده‌بنه هۆكاری كێشه‌ی ته‌ندروستی بۆ دڵیان.\nپسپۆڕی نه‌خۆشیه‌كانی دڵ و ده‌ماره‌كان له زانكۆی زانستی ته‌ندروستیی، پرۆفیسۆر دكتۆر مورات چه‌لیك رایگه‌یاند: كه نه‌خۆشی دڵ یه‌كێكه له نه‌خۆشییه هه‌ستیاره‌كان و ده‌بێت به‌رده‌وام ئاگاداری خۆیان بن و هه‌ندێك رێوشوێن هه‌یه تووشبوان بیگرنه به‌ر كه سه‌ره‌تا خۆی له سیسته‌می خۆراكدا ده‌بینێته‌وه.\nپرۆفیسۆر دكتۆر مورات چه‌لیك ئاماژه به‌وه ده‌كات له‌بری پێدانی دیه‌تێكی دیاریكراو، پێشنیاز ده‌كات خواردنی سه‌وزه و میوه و شله‌مه‌نی زیاد بكرێت و دوور بكه‌ونه‌وه له خۆراكه ئاژه‌ڵییه‌كان و ئه‌و گۆشتانه‌شی كه پێویسته بیخۆن له‌شێوه‌ی برژاو، كوڵاو یان به‌بوخاردا بن باشتره.\nپرۆفیسۆر دكتۆر مورات چه‌لیك هۆشداری ده‌دات كه ئه‌وانه‌ی نه‌خۆشی دڵیان له‌گه‌ڵه نابێت ئه‌و به‌رهه‌مانه بخۆن كه چه‌وری تێكچوویان له‌نێودایه و ده‌ڵێت، ''له به‌رهه‌مه‌كانی شیر، گۆشتی سپی و سووردا چه‌وری تێكچوو كه‌مه. له خۆراكه ئاماده‌كراوه‌كاندا وه‌ك سه‌لامی (سۆسیج و هاوشێوه‌كانی) رۆنی تێكچووی زۆری له‌نێودایه. ره‌نگه ئه‌وانه‌یش كاریگه‌ری بكه‌نه سه‌ر دیواره‌كانی دڵ و ببنه هۆی خراپبوونی نه‌خۆشییه‌كه یان ته‌شه‌نه‌كردنی نه‌خۆشییه‌كه. دووربكه‌ونه‌وه له خواردنه له‌قتونراوه‌كان. ئه‌و نه‌خۆشانه‌ی په‌ستانی خوێنیان هه‌یه پێویسته وریابن له به‌كاربردنی خوێدا. له‌ناو دۆشاو، په‌نیر و خۆراكه خۆشكراوه‌كاندا رێژه‌یه‌كی زۆر خوێ هه‌یه. پێویسته ئه‌وانه‌یش له رێژه‌یه‌كی دیاریكراودا به‌كارببرێن''.\nمورات چه‌لیك باسی له‌وه كرد كه خه‌ڵكی هه‌وڵ ده‌ده‌ن له جه‌ژندا و له دوای مانگێك رۆژوو گرتن ئه‌و خواردنانه زۆرتر بخۆن كه لێی دووربوون، هاوكات ئامۆژگاری بۆ جه‌ژن خسته‌ڕوو و گوتی: '' له جه‌ژندا كه‌م و ناوه ناو بخۆن. زۆر شیرینی مه‌خۆن. ئه‌وانه‌ی نه‌خۆشی دڵیان هه‌یه كاتێك خواردنێك ده‌خۆن كه رێژه‌ی شه‌كر تیایاندا به‌رزه له ماوه‌یه‌كی كه‌مدا ئاستی شه‌كر له له‌شیاندا ناهاوسه‌نگ ده‌بێت و به هۆیه‌وه نه‌خۆشییه‌كه‌ی به‌ره‌وخراپبوون ده‌چێت. بۆ ئه‌وه‌ی له جه‌ژندا دڵتان قورسایی نه‌كه‌وێته سه‌ر وریابن له‌و شتانه‌ی ده‌یخۆن''.


ڤیدیۆ.. جه‌نگی چێڵسی و مانچسته‌ر یونایتد به یه‌كسان بوون كۆتاییهات\nیاریه‌كانی خولی ئینگلته‌را به‌ره‌و كۆتایی ده‌چێت و ئێواره‌ی ئه‌مڕۆ هه‌ردوو یانه‌ی چێڵسی و مانچسته‌ریونایتد له یاریگای ئۆلترافۆرت به‌یه‌ك گه‌یشتن و یاریه‌كه به یه‌كسان بوون كۆتاییهات.\nله‌میانی به‌ڕێوه‌چوونی یارییەكانی هەفتەی 36ی خولی یانەكانی ئینگلتەرا ئێواره‌ی ئه‌مڕۆ یه‌كشه‌ممه چێڵسی و مانچسته‌ر یونایتد یاری لوتكه‌یان ئه‌نجامدا، هه‌رچه‌نده یاریه‌كه بۆ هه‌ردولا گرنگی تایبه‌تی هه‌بوو به‌ڵام نه‌یانتوانی سێ خاڵی یاریه‌كه بۆخۆیان مسۆگه‌ر بكه‌ن.\nلە نیوەی گێمی یه‌كه‌می یارییەدا و لە خولەكی یانزه‌دا خوان ماتا، گۆڵی پێشكەوتنی بۆ شەیتانە سورەكان تۆماركرد، بەڵام دوو خوله‌ك پێش كۆتاییهاتنی نیوەی یەكەم ماركۆس ئەلۆنسۆ گۆڵی بەرامبەری بۆ یانەی چێڵسی تۆماركردەوە.\nیانەی چێڵسی ئێستا بە كۆكردنەوەی 68 خاڵ لە ریزبەندی چوارەمی پریمەرلیگدایه و یانه‌ی مانچستەر یونایتد-یش بە كۆكردنەوەی 65 خاڵ لە پله‌ی شەشەمی پریمەرلیگ دایه.


سەبارەت بە چەپلەرەکان\n9/12/2019 03:54 PM\nزۆرینەی مرۆڤەکان – واتە 85 بۆ 90٪-ی دانیشتوانی جیهان راستلەرن و لە هیچ شوێنێک چەپلەرەکان زۆرینە نین. ئەم نابەرابەرییه بەدرێژایی مێژوو هەندێک گیروگرفتی بۆ چەپلەرەکان دروست کردووە. ئەوان ناچاربوون بەردەوام لەو ئامرازانه کەڵک وەرگرن کە بۆ راستلەرەکان دروست کرابوون، بۆ نموونە مێز و چەقۆ و مقسەت و شتی لەم چەشنە. هەندێک لە چەپلەرەکان ناچاربوون بەپێچەوانەی سروشتی خۆیان بە دەستی راست بنووسن. ئەم کەسانە بەردەوام تووشی هەڵاواردن ئەبوون و بە سووک سەیریان ئەکران. ئەم بابەتە تەنانەت لە زمانی ئینگلیزیشدا بەرچاوە. وشەی Right لە ئینگلیزیدا جگە لەوەی ئاماژە بە "لای راست" دەکا بەمانای "راست و دروست"ـیشە. لەلایەکی دیکەوە بنچینەی وشەی Sinster کە بەواتای "شەڕانگێز"ـە ئەتوانێ بگەڕێتەوە سەر هاوتای لاتینی وشەی Left کە بەواتای "لای چەپ"ـە.\nلەئاستی تاکەکەسیدا، راستلەربوون و چەپلەربوون لەوانەیه لە یەکەم قۆناغەکانی گەشەی مرۆڤدا دیاری بکرێت. بەگوتەی زانایان، کۆرپەلەی مرۆڤ لەناو مناڵدانی دایکدا بە مژینی قامکە گەورەی یەکێک لە دەستەکانی لەڕاستیدا حەزی خۆی بۆ راستلەری یان چەپلەری نیشان ئەدات. ئەم ئارەزووە جەوهەرییە پاش لەدایکبوونیش هەر بەردەوام ئەبێت.\nئەم بابەتە لە سەردەمی دێرینیشدا لەئارادا بووە و زانایان بەشێوازی جۆراوجۆر توانیویانە تێبگەن کە مرۆڤی ئەو سەردەمە ئاخۆ چەپلەر بوون یان راستلەر. یەکێک لەم شێوازانه تاوتوێ کردنی ئەو ئامراز و کەرەسانەیه وا ئەوکات بەکاریان هێناوە و لەڕووی ئەوەی کامە لای زیاتر سواوە و خوراوەتەوە ئەکرێ راستلەری یان چەپلەری بەکارهێنەرەکەی بسەلمێنیت. بەپێی ئەم شێوازە و چەندین شێوزی دیکە، دەرکەوتووە مرۆڤی دێرینیش زیاتریان راستلەر بوون. ئەم بابەتە بۆ ئامۆزا کۆنەکانی ئێمە واته نیاندەرتاڵەکانیش هەر بەم جۆرەیه.\nبەڵام ئەبێ بزانن کە چەپلەرەکان لە سەردەمی کۆندا، ئەوکاتەی وا شمشێر مۆدێرنترین کەرەسەی بەرگری و هێرش کردن بوو، لە شەڕەکاندا سەرکەوتووتر بوون. چونکە شێوازەکانی رووبەڕووبوونەوە لەگەڵ رکابەرەکان بەو گریمانەیە ئەبەستراوە کە کەسی بەرامبەریش راستلەر بێت. کەوابوو کاتێک لەگەڵ چەپلەرێک رووبەڕوو ئەبوونەوە زۆر جار شکەستیان ئەهێنا.\nمەیموونیش کە لەبواری جەستەیی و تا رادەیەک دەروونییەوە لە مرۆڤ نزیکە، چەپلەر و راستلەریان هەیه، بەڵام رێژەکەیان بەرابەرە.


23 ئاب, 2020\nمرۆڤ سەرەتا دەنگێک دەبیسێت، وەها دەست بە ژیانێکی نوێ دەکات، دەنگ قووڵ و شاراوەیە، لە سەر ئەم ژیانە هەر کەس قسە دەکات، زۆر کەس دەترسن و ڕەشی دەکەن، دەیانەوێ بە چیرۆکێکی ناخۆشیان لە نێو دڵی ئینسانەکان دا ترس ئاوا بکەن، بەڵام کەم کەس دەزانن و کەمتر کەسێک بینیویانە، ژیانێکی نوێ لە سەر کۆک و ڕیشەی خۆی شین ببێ. ئەرێ، لە بەر ئەمەیە، ئەمڕۆ بە هەموو هەوڵدان، پیسی و ناپاکی خۆیان لە سەر ئەم خاکە خوێن دەبارێنن، دەخوازرێ لە سەر ناوی هیوا هەموو شتێک لە ڕەگ و ڕیشەوە بتوێتەوە. بۆیە، ئەو دەنگە زۆر قووڵ وشاراوەیە تا گوێچکە کەڕەکان بچڕێنێ، چاوە کوێرەکانیش لە جێگای خۆی دەربێنێ، دەستە پێس وگڵاوەکان لە سەر ئەم خاکە ببڕێ…\nئاخۆ سروشت بمرێ بۆ زیندەوەرێک ژیان دەمێنێ؟ مەگەرسروشت ئەوە نیە کە دوای زستانی رەش، بەهار لە نوێوە شین دەکات. لە سەر ئەو خاکانە هەر بەهار هیواش شین دەبێ و هەر جار گەرم و گوڕتر… شەهیدی ئەو خاکانە بە خوێنی زوڵاڵی خۆیان ئاو دەدەن بە تووی هیوا…\nلە ڕۆژهەڵاتی کوردستان، لە مەریوان، شاهۆ، کۆساڵان هەتا ئورومیە هەر بستێک خاک، بە هەزاران ساڵە، بە رەنج و تێکۆشانی ئەم گەلە بۆتە جێگای ژیان، لە هەر لا چیرۆکێکی نەوتراو چاوەڕوانی ئەوەیە کە بێتە سەر زمان؛ لە ناو دارستانی سووتاو، لە نێو گوندی وێران کراو، تاڵان کراو لە نێو ئەشکەوتی لە بیر کراو ژیانی حەشار دراو لە ژێر خاکی پیرۆز دا… هەر یەک لەوانە بە حەیران دەست پێ دەکا، دەستی خۆی دەدا بە سیاچەمانە و بە هۆرەیێک سڵاوێکی گەرم بۆ دەنگبێژی دەنێرێ، بۆ ئەوەی بڵێ دەبێ قەت لە بیرمان نەچێ! لە بیر نەکەین کە ئەو خوێن و عارەقە، ئەو ژیانە قەت بێ خاوەن نامێنێ!\nئەوڕۆ سنووری مەزهەب و زاراوە، لە راستی دا زێهنیەتی داگیرکەر کە هەوڵی داوە یەکیەتی گەلی ئێرە کە بە هەموو شادی، کەیف خۆشی، ئێش و ژانی خۆیانەوە دەژین لە ناو ببات، ئەمڕۆ لە ڕێبەری ڕێبەر ئاپۆ و لە کەسایەتی گەریلای ئازادی دا لە نوێوە بە هەموو هێز و گیانداری خۆی ئەژی… هەر گەریلایێکی کوردستان، دەبێتە پردێک، دەبێ بە دەنگێک، دەبێ بە هیوایێک. لە سەر ڕوویان قەت پێکەنین، شایی و باوەڕی کەم نابێ! بە یەک دڵی، هەر سات دەیسەلمێنن کە بە ئیرادە، ئینسان دەتوانێ ببێتە چەندین ئەرتێش، دەتوانێ لە بەرانبەری چەندین ئەرتێش سەربکەوێ…\nلە ژیانی گەریلا دا بابەتی دەست لێ بەرنەردراو، پەروەدەیە؛ پەروەردە نەبێ، هەر شت کەم دەمێنێ، بۆیەش کۆمەڵگا خۆی پەروەردە دەکات تا لە هەمبەر هەر جۆرە هەستیاریێکی ژیان بە تێگەیشتنەوە هەڵسوکەوت بکات،دەزانێ بۆچی دەژی؟ بۆچی تێکۆشان دەکات… لە گەریلایەتی دا هەر لا مەکتەبە؛ سروشت بۆ خۆی جێگایێکە کە فێر دەکات، بەرهەم دەدا… بێ گومان خولقکاری گەریلا لێرەدا شاراوەیە، وەک ژیانی ئاسایی لە نێو چوار دیوار دا خۆی سنووردار ناکات. یەک بوون و یەک پارەیێک لە هەر دوولاوە درووست دەبێ. دەنگی با، چۆلەکە و گیانلەبەرە جۆراوجۆرەکان بە هەموو ئاهەنگ و ڕەنگینی خۆیەوە دەبێتە بەشێک لە پەروەردە. لە بەر ئەمەیە کە گەریلا قەت شکست ناخوا، بۆیەش گەریلا بەردەوام سەردەکەوێ و دەبێتە هیوای داهاتووی ژیانێکی ئازاد…\nگەریلا لە هەمبەر ئەو زێهنیەتەی کە سەدان ساڵە لە سەر ئەم خاکانە، خوێن دەڕژێنێ، ئێش و ژان دەدا و ئەو ئینسانە لە نێو هەبوونێکی دەوڵەمەند دا، ڕووبەڕووی فەقیری و بێچارەیی دەکاتەوە و سەرشۆڕیان دەکا؛ سەرهەڵدانێکە، واتایێکی تری ژیانی ئازادە. ژیان لەم شوێنانە لە سەر خۆڵەمێشی خۆی شین دەبێتەوە؛ گەریلا ئەم جێگایانە دەکاتە شوێنی ژیانی خۆی، جێگای پاراستن و تێکۆشان؛ هەر لا بۆی دەبێتە سەنگەر؛ جارێ دارێک، جارێ چاڵێک، جارێ لووتکەیێک؛ چەک و دووربین لە دەستی گەریلا دایە و زۆر جار بێڵ و قوڵینگیش زێدە دەبێ، وەک جوانی جووتیارێک، خاک دەکاتە سەنگەری خۆی؛ بە سەرنج و دیقەتی ئەندازیارێکەوە(مهندس)بەرد لە سەر یەک دادەنێ و دەیکا بە قەڵغانی خۆی تا بە رق و پێداگری لە هەمبەر هەر جۆرە تەکنۆلۆژیێکی دوژمن سوێندی ژیانی ئازاد پێک بێنێ. بە دەستەی بێڵ و قوڵینگەکەوە دڵۆپی خوێن و ئارەقی چەندین شەهیدی قارەمان بە جێ ماوە، چەندین گوڵ بەم خوێن و ئارەقانە لەم خاکە پیرۆزە رواوە. ڕەنگاوڕەنگ، زیندوو و بە جۆش…\nلەوانەیە کەس وەکوو گەریلا نەتوانێ گرێدراوی بە ژینگە و سروشت ئەوەندە خۆش و لە ناخی دڵەوە بێنێتە زمان. باش گوێ بگرن! باش تەماشا بکەن! تا بە جوانی ببینن کە وشەی هەڵقوڵاو لە دڵ چۆن دەگاتە گوێچکەمان و بەرەو دڵ دەچێ و لێدەدا. تا ببینن کاتێ گەریلایێک ئاوڕ لە شوێنێک دەداتەوە چەندە قووڵ و واتادار لێی دەڕوانێ؛ وەک بڵێی ئێوە دەکاتە مێوانی خۆی و لە گەڵ خۆیدا دەتانگەڕێنێ. ئەگەر باش گوێ لە گۆرانیەکانیان بگرن، یەک گۆرانیش نابینن کە بە هیوا نەخەمڵابێ و نەشۆرابێ. هاواری ئێش و ژانی سەدان ساڵەی تێدا نەبێ…\n(ئاریوان شۆڕشگێڕ) ئەوە دەستپێکی بێ کۆتاییەکانی دنیایە ئازارێکە پڕ بە برین، تینوتر لە لێوی خەنجەر مەرگەساتی ئەرغەوان و ئەنفالی گۆرانی و سەربڕینی پێکەنین ئاشنای دێرین قارەمانی سەد چیرۆکی لە…\nبۆ کچە گریلایەك\nتەنیا هایا کەزیت چیرۆکی هەزار و یەک ئەفسانەیە هەر تاڵێکی ئاواتێکە ،سترانێکە ،خەندەیەکە ئاوێزانی بایەکی بەهاری ئەبن و سەرلەنوێ ژیان ئەهۆننەوە! کەزیت تاڤگەی ئازادییە…! لە کانیاوی لێوانت بزە و بەهار…\nلە قەڵەمی گریلا فرانسوا ڤۆلتێر دەڵێت:” بۆ ئەوەی بە باشی بنووسی دەبێت لە وڵاتێکی ئازاددا بژیت.” بەڵام خۆ ئەو نازانێت جەنگاوەرانی وڵاتەکەم بە خوێنی خۆیان چیرۆکی ئازادیان نووسی و بە…


جامی خولی ئینگلتەرا - 2015/2016 - کۆتایی - Soccer - Yariga - Results, fixtures, tables and statistics\n28/02/16 لیڤەرپوڵ P 1 - 1 P مانچێستەر ستی بینینی ڕووداوەکان زانیاری زیاتر لەسەر ئەم یارییە\nکێڤن دی بروینی Man City 5 0 0\nس. سینکلەیر Aston Villa 4 2 1\nک. ستوانی Middlesbrough 4 0 1\nڕ.لوکاکۆ Everton 4 0 0\nج. دیفۆ Sunderland 3 0 0\nڵۆنگ Southampton 2 0 0\nم. فلامینی Arsenal 2 0 1\nس. ئەگوێرۆ Man City 2 1 1\nل. رێمی Chelsea 2 0 1


له سلێمانی برێكی زۆری ده‌مامكی به‌سه‌رچوو ده‌ستی به‌سه‌رداگیرا\n22/2/2020 - 21:53\nداوا له هاووڵاتیان ده‌كه‌ین كاتێك ده‌مامك ده‌كرن ئاگاداری به‌سه‌رچوون بن\nدوای بڵاوبوونه‌وه‌ی ڤایرۆسی كۆرۆنا له وڵاتی ئێران هاووڵاتیان هه‌وڵیان ده‌دا بۆ وه‌ده‌ستخستنی ده‌مامك بۆ خۆپارێزی، به‌شێك له‌و كه‌س و بازرگانانه‌ی ئه‌وه‌یان به‌هه‌ڵزانیوه‌و ده‌ستیان داوه‌ته گران فرۆشی و فرۆشتنی ئه‌و ده‌مامكانه‌ی كه به‌سه‌رچوون.\nله راگه‌یه‌ندراوێكی راگه‌یاندنی به‌رێوبه‌رایه‌تی گشتی ته‌ندروستی سلێمانی هاتووه، لیژنه‌كانی به‌دواداچوونی به‌رێوه‌به‌رایه‌تی گشتی ته‌ندروستی سلێمانی له پێناو سه‌لامه‌تی هاوڵاتیان له به‌دواداچونێكیاندا ئه‌مرۆ (شه‌مه 22-2-2020) سه‌ردانی چه‌ند شوێنێكیان كردوه، له‌سه‌ردانه‌كاندا ده‌ستیان گرتوه به‌سه‌ر چه‌ندین ده‌مامك كه به‌سه‌رچون.\nلێره‌وه داوا له هاوڵاتیان ده‌كه‌ین كاتێك ده‌مامك ده‌كرن ئاگاداری به‌سه‌رچون بن، ئه‌و هاولاتیانه‌ی كه له‌ماوه‌ی دوو رۆژی رابردودا له سلێمانی ده‌مامكیان كریوه سه‌یری رێكه‌وته‌كه‌ی بكه‌ن، ئه‌گه‌ر به‌سه‌رچوو بوو بیگه‌رێنه‌وه بۆ ئه‌و شوێنه‌ی كه لێیان كریوه‌و رێكاری یاسایش بگرنه‌به‌ر به‌رامبه‌ر ئه‌و كه‌سانه‌ی خه‌ڵكی ده‌خه‌ڵه‌تێنن.


دەرزێ پەی دماڕوٙی!! – هەورامان\nیانە هەورامانی بشناسدیٛ دەرزێ پەی دماڕوٙی!!\nدەرزێ پەی دماڕوٙی!!\nماموٙسا ئەحمەد نەزیری\nیاد٘ش بە خەیر، ئەجۆ هیزی بێ، دمانیمەڕوێ جە ڕوەکاو زمسانوو ساڵەو ۱۳۸۱ کۆچی ڕۆجیاری (۱۳؍۱۰؍۱۳۸۱) دەگا تارێخی و میرات هۆرگیرەکێ میر مەحموود٘خانی گەورەی، یانێ دزڵیە، مێماندارەو ئەوەڵ یاد٘کەرد٘وو مەللا حەسەنی بێ.\nجە هەیوانە وەرزشیە شەق و شڕەکێ دزڵیێنە کە جە تاوەو سەرد٘او شەو دەمەو سەربەرزاو شەوێ وەڵینێوە، کرژووڵەش کەرد٘ەبێ و وێش ئارێوە یۆ، خەڵکێ فرە ئاما بێ و ڕاو ڕاد٘اری نەبێوە!\nهەرچی ڕوو بە سەر وێرەگا لوێنمێ و سەرد٘او سەربەرزاو داڵانی و مڵەوەرد٘ێ و سیاوکۆڵەی و قەڵا برووسکێ و مەد٘ی لاشەو زەمینی گازنێنە و ئەشیا لەش و قاچ لەرزایە و تەقەو دد٘انا ئامیە، نە لەش جایش لا لەرزایۆ بێ، نە دد٘ان پێوەو تەقەی ئارێوە؛ چوون خەڵک جە دوور تا نزیک، پەی گەورە جەژنەو زیند٘ە بیەی گەورە پیایە هەورامانی چاگە گلێر بێ!\nداخۆم جە ئی جەژنێ وەشتەر و مەبارکتەر، کام جەژنە بۆ؟!\nبە ڕاسی جەژنێ بێ پەی بەرئارد٘ەی شناسنامەو مللەتێ!\nهەیوانەکێ کە تەنیا چوار پەنج چینێ کەتێ نیشتەرەیش چەنە بێنێ، قوڵ هۆرشانێ و دلێشەنە ڕاو ڕاد٘اری نەبێوە!\nفرێوە جە خەڵکی سەروو پەیاوە بێ و بێ ئانەی هاگاش جە سەرد٘ای و سڕی قاچا بۆ، یاد٘وو مەللا حەسەنی برێ بەرد٘ە بێ و گیان و ڕۆح و دڵش لوابێ و چەم و دەمش واق بیەبێ فەرمایشوو ئا ئازیزارە کە بە فەرمایشە ڕەنگینەکاشا گەرما و تین و هاز وزێنێ دلێ کۆنیشتەکەی.\nچی کۆنیشتەنە ئازیزێ باسێ وەشێ و ڕەنگینێ فرێشا کەرد٘ێ و مامۆسای ساحیب مەتڵەب (مامۆسا کاک ئەحمەد٘ نەزیری) سەرقافڵەو داڵە سەربەرزاو داڵانی و داڵەگەرد٘انوو داڵەمێزاو هەورامانی، دوێ بەشێنە بە قسە شیرین و مەژگد٘ارەکاش مەسیحا ئاسا ڕۆحش بەخشا بە کۆنیشتەکەی کە بەشێ جە قسەکاش تاوا نەخشەڕا و مانیفێستێ هەقەتین با پەی گرد٘ هەورامی زوانێ ژیری و ساحیب ئاوەزی.\nمامۆسا جە بەشوو ئەوەڵوو فەرمایشەکاشەنە باسوو ڕەوتوو هەرمانەکێش کەرد٘ و جە بەشوو دوەموو قسەکاشەنە کە شۆنەو سیاوچەمانێوە دوە قۆڵیرە بێ، درێژەو باسوو چەنی بە ئەنجام یاوای دیوانوو مەللا حەسەنیش کەرد٘ و پێسەش فەرماوا:\n“فرە خەریکیانێ و فرە کەل و ملێ و ئی دیم و ئەو دیمێم کەرد٘ێ (ئێران و ئێراق)، حەسابی مانیا بێنێ، ئاخر من نەوەشەنا و تەنیا یەک وڵکم مەنەن و ئاد٘یچ سەد٘ەنە ویس و پەنجش هەرمانە کەرۆ!\nڕاستا گەرەکا نیازم بێ هەرمانەکێ نیمە و نیمەچڵ دەس بازوو؛ چوون فرە شەکەت بێنێ و هەرمانەکێ بە سخڵەت لوێ وەرۆ.\nپەی نموونەی: تەنیا پەی ساق کەرد٘ەی و گلێر کەرد٘ەی یەک پارچە شێعری دە تا پانزە کەڕەتێ خورماڵ لوانا هەڵەبجە لا پیرەژەنێ تا تاوانم ئا پارچە شێعرێ گلێرە کەروە، ئاد٘یچ چا وەختەنە کە حەرەکەی ئیسلامی چەنی حێزبەکا جەنگش بێ و قوش نەتاوێ بەربشۆ!! ئاخر ئا ژەنێ هەر جارێ لوێنێ لاش دوێ بەیتێش واچێ و ئەوەش ویرە شێوە و نێوە هۆشش تا چند٘ ڕوێ!!\nڕوێ جە ڕوا ئامانێ پەی دزڵیێ و لام دا لا کابرێوە هیتیاری – ئا کابرا کە چەنی ئەو برادەرەکەی سیاوچەمانەکەشا وات، یانێ کاک مەنسوور سۆهرابی نژادی شاعێر .-\nبێقەزای و وەشی و تشیم چەنی کەرد٘ و پیاڵێ چاییم لاوە وارد٘. قسە قسە و باس باس، فەرماواش: مامۆسا چێشت کەرد٘ چەنی مەللا حەسەنی؟\nئاخر ئێند٘ە ئاما بێنێ دزڵیە گرد٘ کەس زانێ خەریکوو چێشینا!\nمنیچ جە جوابشەنە واتم مەنسوور گیان مانیانا، هەرمانەکێ بە سخڵەت ویەرۆ و نیازما دەسش بازوو!\nهەرچی جە ئاد٘یا ئەجیاش گیر و گرفتی مادیم هەن؛ پەوچی واتش: مامۆسا دەسم دامانت نەکەری و وازش چەنە ناری!\nواتم مانیانا و مەتاوو.\nفەرماواش مامۆسا بە گەورەیی خود٘ای قەسەم ئا دوە گاوە کە من هیتەشا پەنە کەروو، یۆشا هینوو وێما، ئەوشا هینوو شەرێکما، ڕوێ من هیتەشا پەنە کەروو، ڕوێ ئاد٘.\nهینەکەو من یەرەسەد٘ تا یەرەسەد٘ و پەنجا هەزار تمەنێ کەرۆ، بە دڵ و بە گیان حازرەنا ورەشووش پەی خەرجوو ئی هەرمانێ، بەڵام تۆ بی و ئا خود٘ا وازش چەنە ناری!\nفەرماواش جە جوابشەنە واتم: چی؟\nماچۆ واتش: ئەگەر هەر یانێوە دزڵیەیی یەرێ خاورێ و دوێ کۆمپلیسیێ و چوار مینی بووسێ وەروو یانەکەیشەنە با و ئێند٘ە و ئاند٘ە زەڕی وتە و ماڵش بۆ، هیچ یاگێ فەخری و شانازی نیەنە – ئاخر چا وەختەنە دزڵیە بۆنەو کاسپی مەرزیوە بیا و برەوش بێ و خەڵکوو دزڵیێ حەسابی واعزەش وەشە بێ، – بەڵام ئەگەر مەللا حەسەنما پەی زیند٘ە کەریوە، تا ئەبەد٘ کوڕا کوڕما، سەرەش پەنە بەرزا!!!\nماچۆ ئی قسێ حەسابی چڵاکنانێرە، دڵش گەرم کەرد٘ا و هاز و تینێ سەمەرەش وست دەروونم و پتەوتەر جە جارا شنیانێوە وەنەو هەرمانەکێ و ئاخرش بە پەشتیوانی خود٘ای گەورەی تاوام یاونووش ئەنجام.”\nبەڵێ مامۆسا نەزیری کە جە خود٘ای گەورەی داواو ئەوەسەیای بێ دەرەتانی و هەتا هەتاییش پەی کەروو، پی هەرمانە نەمرێشە تاواش شناسنامەی فەرهەنگی بەربارۆ نەک هەر پەی دزڵیێ، بەڵکوو پەی گرد٘وو هەورامانی!\nئا مەللا حەسەنە کە ئارۆ شێعرەکێش و هەڵوەکەش ورد٘وو سەروو زوانوو گەورە تا ورد٘ینێ و تا ئا وەختە کوولەکێ تەڕەنە کەس نامێش نەزانێ، سەمەر و بارەواو ڕەنجوو دەساو کەسێن کە ئەگەر ئا دەرد٘ێ ئاد٘یە پۆ هەر کەسیتەریۆ بیەنێ – نەوەشی دڵی و جەراحی ئەوەکریاش، بیەی تەنیا یەک وڵکی ئاد٘یچ سەد٘ەنە ویس و پەنجش هەرمانە کەرۆ، فشاری دایموو ونێ دەوروو ویسینە و … پەی ماوەو زیاتەر جە چل ساڵا – ئەشیا کونجوو یانەینە کەوتایە و لەلە و دایانی کریایە، بەڵام ئی پیا ئازیزە پا گرد٘ دەرد٘اوە کە دامانگیرێش بێنێ، تاواش سفرێوە ڕەنگا و ڕەنگما کە تان و پۆش بە فەرهەنگ و ئەدەب چنیان، پەی ڕازنۆوە و باوەلباو تا ئەبەد٘ پەی پەی جامێ وەش تام و بووێش چەنە نۆشمێ.\nمامۆسای ئازیز بێژ جە دیوانوو مەللا حەسەنی، تاواش تارێخوو ساناو هەورامانی سەروو نوسخە خەتیەکەو مامۆسا قازی عەبدوللای شەیدایۆ کەرۆ سەوقاتێ نەمر پەی کتێب یانەو هەورامانی.\nهەرپاسە زایێڵەو زرێبارێ یۆتەر جە یادگارە ڕەنگین و نەبێزیایەکاو ئی گەورە پیاینە.\nمامۆسا چا وەختەنە کە هەورامان و هەورامی یاوو غەفڵەتوو ڕۆزگاری برێ بەرد٘ێ بێنێ و هاگاشا جە وێشا نەبێ، بە گێرتەی و بەرد٘ە ڕاو کۆنفرانسەو هەورامان شناسی ڕۆح و گیانێ تازەش بەخشاوە بە لاشەی نیمە گیانوو هەورامانی و ئاخێزێ گەورەش بەرپا کەرد٘ و ئیسەیچ هەزاران ڕاویارێ بە دڵ و بە گیان خەریکێ خزمەتیشەنێ.\nمامۆسای مانیا نەشناس دایم بە ئامای بێ منەتش، ڕوح بەخشێ بە ئا هەمامە و کۆنیشتا کە پەی زیند٘ە کەرد٘ەی فەرهەنگوو هەورامانی گیریێنێ و لوێنێ ڕاوە!\nڕۆحش بەرزا پێسە کەشە بەرزەکاو هەورامانی، یاد٘ش نەمرا پێسە هاژەو سیروانی.\n۱٤؍٦؍۱۳۹۸ کۆچی ڕۆجیاری\nنویسیای وەڵین تایبەمەندیەکیٛو زوانی\nنویسیای دمایین کتیٛبیٛ هەورامییٛ چاپکریێ


24 February 2021 15:36\nپەیامی کورد ... سەرۆکی هەرێمی کوردستان لەگەڵ جێگری وەزیری دەرەوەی ئەرمەنێستان کۆبوەوە\nسەرۆکی هەرێمی کوردستان لەگەڵ جێگری وەزیری دەرەوەی ئەرمەنێستان کۆبوەوە و رایگەیاند، كردنەوەی گەشتی راستەوخۆی ئاسمانی لە بەغدا و هەولێرەوە بۆ یەریڤان، بە هەنگاوێکی باشە بۆ برەودان بە پەیوەندییەكانی عێراق و هەرێمی كوردستان لەگەڵ ئەرمەنستان.\nسەرۆکایەتی هەرێمی کوردستان بڵاویکردەوە، نێچیرڤان بارزانی نیوەڕۆى ئەمڕۆ چوارشەممە لەگەڵ ئارتاك ئاپیتۆنیان، جێگری وەزیری دەرەوەی ئەرمەنستان کۆبوەوە و هەریەکە لە باڵیۆزی ئەرمەنێستان لە بەغدا و كونسووڵی گشتییان لە هەولێر ئامادەی کۆبوونەوەکە بوون.\nئاماژە بەوەشکراوە، لەکۆبوونەوەکە گفتوگۆ لەبارەی پەرەپێدانی پەیوەندییەكانی هەرێمی كوردستان و عێراق لەگەڵ ئەرمەنستان کرا، هەروەها پرسی كردنەوەی باڵیۆزخانەیان لە بەغدا و كونسووڵخانەی گشتییان لە هەولێر، پەیوەندییەكانی نێوان هەردوولا بەتایبەتی لە بوارەكانی خوێندنی زانكۆیی، تەكنەلۆژیا و كشتوكاڵ دا، دۆخی ڕەوەندی كوردی لە ئەرمەنستان و پێكهاتەی ئەرمەن لە هەرێمی كوردستان، تاوتوێ كران.\nلەراگەێندراوەکەدا هاتووە، جێگری وەزیری دەرەوەی ئەرمەنێستان خواستی ووڵاتەكەی بۆ برەودانی زیاتر بە پەیوندییەكانی لەگەڵ هەرێمی كوردستان لە هەموو بوارەكاندا دوپاتكردەوە و سوپاسی هەرێمی كوردستانی كرد بۆ ئەو گرینگییەی بە پێكهاتەی ئەرمەن دراوە، كە توانیویانە لە پەرلەمانی كوردستان نوێنەرایەتییان هەبێت و كەنیسەیان بكەنەوە و مافەكانیان پارێزراو بێت.


12/9/2019 12:09:36 PM\n7252 جار خوێندراوەتەوە\n١٠٠ رۆژ بەسەر پێکھێنانی حکومەتدا تێپەڕی، حزب ھەبوو گرەوی لەسەر دوو مانگ دەکرد بۆ چاککردنی حوکمڕانیی یان پرۆژەی چاکسازیی، کەچی ئەوە دوو مانگەکە بووە سێ و ئەگەر پەلەیان نەبێت دەبێتە چوار و پێنج و ھەورازتریش، کەچی بەشێک لە وەزیرەکانیان بوونەتە دەمڕاستی حکومەت و لەمەلیکیش مەلەکیترن.\nئەم کابینە یان خولەی حوکمڕانیی کوردستان بارودۆخێکی شێواوی پێوەدیارە، ھەر لەسەرەتاوە لەڕێچکەیەکی دروست نەھاتووە، بەدڵنیاییەوە بەھێمنی و دروستیش تێناپەڕێت! ھەروەک چۆن ئەگەر شەمەندەفەر لەسەر رێچکەی خۆی لابدات، بەر بەھەرکوێیەک بێت بەدڵنیاییەوە ھەر زیانی دەبێت.\nلەسەر ئاستی ناوخۆی کوردستان دەبینین ھێشتا یەکێتیی نیشتیمانیی کوردستان قسەی زۆری ھەیە، پێشبینی دەکرێت لەدوای کۆنگرەی چوارەمی کەبڕیارە لە ٢١ مانگ دەستپێبکات، لەگەڵ پارتی ساخی بکاتەوە، تا سەر لەو کابینەیە بێت یان نا، چونکە ھیچ کام لەبڕگەکانی رێککەوتنەکەی لەگەڵ پارتی جێبەجێنەکراوە. ھەر لەدانانی پارێزگارەوە بگرە تا دەگاتە پڕکردنەوەی پۆست و بەرکەوتەکانی و دابەشکردن و شۆڕکردنەوەی دەسەڵات و پەیوەندییەکانی ھەرێم و پرسی نەوت و ..تد\nبەڕوانین لە ئیشوکارەکانی ئەم کابینەیە، دەبینین بەتوندکردنی دەوامی فەرمانبەران دەستی پێکرد، کە ئەو پرس و بابەتە ھیچ لەبارودۆخی حوکمڕانیی ناگۆڕێت، چونکە خەڵک پێویستی بەچاککردنی حوکمڕانیی و باشکردنی ئابوریی و خزمەتگوزارییەکان ھەیە! کەچی دەبینین موچە مانگانە چەند رۆژێک دوادەکەوێت و کارەبا زۆر خراپتر بووە لەجاران و پرۆژەی نوێی ئابوریی پێشکەش نەکراوە. ئەوەیشی کەکراوە، ھەر پرۆژە کۆنەکان بووە جارجارە گەرمکراوەتەوە..تد\nئەگەر باسی دامەزراوەی پەیوەندییەکانی ھەرێمیش بکەین، ئەوا ھەروەکو جاران لەپەیوەندییەکانی حزب دەچێت، چ ئەوانەی دێنە کوردستان تەنھا دەستە و دایرەی یەک حزب دەبینن، چ سەرۆکی ھەرێم و سەرۆک وەزیران کە دەچنە دەرەوە دەستەو تاقمی یەک حزب لەگەڵ خۆیاندا دەبەن! خراپتر لەوە دەبینین لەگەرمەی گرژی و گرفتەکانی ناوخۆو عیراق، ھەردووک بەیەکەوە دەچنە میرنشینی عەرەبی بۆ سەیری یاری فۆرمەلەوان!\nلەسەرئاستی پەیوەندی لەگەڵ وڵاتانی دراوسێ و بەغدا پرۆژەیەکی نوێ بارودۆخێکی نوێ نەھاتۆتە پێش، بەڵکو ھەرێم ھەوڵیداوە بگەڕێتەوە بەغدا، بەڵام پێدەچێت دەرفەتی جاران بەردەست نەبێت بۆ سازان لەگەڵ کاربەدەستانی عیراق، بەتایبەت دۆخێکی گرژ ھەیەو موزایەدەی سیاسی رێگرێکی گەورەیە لەبەردەم رێککەوتنی ھەردولا، کوردیش دەڵێت ھەر ئەو ھەوارە بەڵام ئەو بوار (بەھار) نییە.\nئەگەر باسی دۆخی دامەزراوەی قانون دەرکردن (پەرلەمان)یش بکەین، ئەوا بەدۆخێکی تایبەتدا تێدەپەڕێت! لەلایەک ئەو پرۆژانەی رەھەندی نیشتیمانیان ھەیە ئەستەمە بتوانرێت رێککەوتن یان سازانی نیشتیمانیان لەسەر بکرێت، چونکە ناکۆکی و ناسازانێکی زۆر لەنێوان لایەنە سیاسییەکان ھەیە، لەلایەکی دیکە پرۆژەکانی دیکە بەھۆی موزایەدەی سیاسی و خۆ دەرخستن دۆخێکی بۆ ھۆڵی پەرلەمان دروستکردووە دەستبردن بۆ ھەر پرس و بابەتێک ببێتە دروشم و دروشمبازیی، ئەمەش وایکردووە پەرلەمانیش وەک پێویست چالاک نەبێت.


ئەلەکترۆنیک - ویکیپیدیا، ئینسایکڵۆپیدیای ئازاد\nپێکهاتەی ئەلکترۆنی لەسەر تەختەی بازنەیی چاپکراو، لەگەڵ خولێکی گەورەی یەکخراو لە سەرەوە..\nئەلەکترۆنیک زانستی لێکۆڵینەوە لە چۆنیەتی تێپەڕبوونی سرێمی کارەبایی (جەریانی ئێلێکتریکی) لە ماددە جۆراوجۆرەکانە.\nئەلەکتڕۆنیک فیزیا، ئەندازیاری و فەنیاری یان تەکنۆلۆژیا لە خۆ دەگرێتە بەر و لەگەڵ حەرەکەتی ئەلیکترۆنەکانی نێو مەواد (مەتریاڵ) و هەڵوڵە (ڤاکیۆم)پێوەندی هەیە. ئەلکترۆنیک لە پێشکەوتنی مڕۆڤ لە ژیاندا شوێنی جیاواز خۆی هەیە و ئەسەری قوڵی لە پێشکەوتنی مڕوڤەکان لە سەرانسەری جیھاندا داناوە. ناسین و پەیا بوونی ئەلیکتڕۆن لە ساڵی ۱۸۹۷ زایینی و داهێنانی گڵۆپی هەڵۆڵە کە سیگناڵەکانی ئەلیکترۆنی بە هێز و یەک تەرەفە دەکرد ، بووە هۆی دەستپێکردنی زەمان و دەورەی ئەلیکتڕۆن و ئەلیکتڕۆنیک. ئەم پێشکەوتنە بە داهێنانی تریۆد (جۆرێک گڵوپی ڤاکیۆم)بە دەستی لی دفارسات داهێنەری خەڵکی ولایەتە یەکگرتووەکان درووست بوو. تریۆد دەبووە هۆی بەهێز کردنی شەپۆلی هەناردەی ڕادیۆکان. تا ساڵی ۱۹۵۰ بەم ڕشتە دەیانگوت فەنیاری ڕادیۆیی چونکە زیاتر بۆ مەبەستی پیشەکانی ڕادیۆ بە کار ئەهێنرا.\nئەلکترۆنیەکان کاریگەری گەورەیان هەبووە لەسەر پێشکەوتنی کۆمەڵگەی مۆدێرن. ناسنامەی ئەلکترۆن لە ساڵی 1897 و دواتر داهێنانی چرایەکی بۆشایی کە بتوانێت هێما بچوکەکانی کارەبایی گەورە و ڕاست بکاتەوە، کێڵگەی ئەلکترۆنی و تەمەنی ئەلکترۆنی کردەوە.  ئەم جیاکارییە لە دەوروبەری ساڵی 1906 بە داهێنانی لی دیفهەرست لە تریۆد دەستی پێکرد، کە بە ئامێرێکی نا میکانیکی توانا بە زۆرکردنی کارەبایی سیگنالەکانی ڕادیۆیی لاواز و سیگنالەکانی دەنگ دەدات. تا ساڵی 1950 بوارەکە بە "تەکنەلۆجیای ڕادیۆ" ناودەبرا چونکە کاربەرنامەی سەرەکی دیزاین و تیۆریی گوێزەرە ڕادیۆکان و وەرگرەکان و چرای بۆشایی بوو.\nدەستەواژەی "ئەلکترۆنی دۆخی ڕەق" دوای دروست کردنی یەکەم ترانزیستۆر لە لایەن ویلیام شاکلی، واڵتەر هاوسەر براتین، جۆن باردین لە بیل لابس لە ساڵی 1947 دەرکەوت. پاشان لە ساڵی 1959دا موسافت لەلایەن محەممەد عەتەڵا (و هاوکارەکەی داڤۆن کانگ) داهێنراوە. مۆسفێت یەکەم ترانزیستۆری تەواو کۆمپڕات بوو کە دەکرا بچووک بکرێتەوە و بە کۆمەڵ بەرهەم بهێنرێت بۆ مەودایەکی فراوان لە کاربەرنامەکان، کە شۆڕشی پیشەسازی ئەلکترۆنی کرد و ڕۆڵی سەرەکی لە شۆڕشی مایکرۆ ئەلکترۆنیک و شۆڕشی دیجیتاڵدا گێڕا مۆسفێت لەو کاتەوە بووە بە پێکهاتەی سەرەکی زۆربەی ئامێرە ئەلکترۆنییە مۆدێرنەکان و بە بەربڵاوترین ئامێری ئەلکترۆنی لە جیهاندا بەکاردێت.\nئەلکترۆنیەکان بە فراوانی بەکاردێن لە پڕۆسەی زانیاری، پەیوەندی دوور و پڕۆسەی سیگنال. توانای ئامێرە ئەلەکترۆنیەکان بۆ کارکردن وەک کلیلەکان پڕۆسەی زانیاری دیجیتاڵی بەتوانا کردووە. تەکنەلۆجیای بەستینەوە وەک تەختەی خول، تەکنەلۆجیای پاکێجی ئەلکترۆنی و شێوە جۆراوجۆرەکانی تری ژێرخانەکانی پەیوەندی، ئەدای خولەکە تەواو دەکەن و پێکهاتە ئەلکترۆنییە تێکەڵەکان دەکەن بە سیستەمێکی کارکردنی ئاسایی، کە پێی دەوترێت سیستەمی ئەلکترۆنی.کۆمپیتەرەکان یان سیستەمەکانی کۆنترۆل نمونەی سیستەمی ئەلەکترۆنی سیستەمێکی ئەلکترۆنی لەوانەیە بەشێک بێت لە سیستەمێکی ئەندازیاری تر یان ئامێرێکی وەستاو. تا ساڵی 2019، زۆربەی ئامێرە ئەلکترۆنیەکان پێکهاتەی نیمچە گەیەنەر بەکاردەهێنن بۆ بەڕێوەبردنی کۆنترۆڵی ئەلکترۆنی. عادەتەن، ئامێرە ئەلەکترۆنیەکان پێکدێن لە خولەکان کە پێکدێن لە نیمچە گەیەنەرە چالاکەکان لەگەڵ توخمە ناچالاکەکانی تەواوکەر. خولگەیەکی ئاوا بە خولگەی ئەلکترۆنی وەسف دەکرێت. زانستی ئەلکترۆنی مامەڵە لەگەڵ خولگە کارەباییەکان دەکات کە پێک دێت لە پێکهاتە کارەباییە چالاکەکان وەک چرای بۆشایی، ترانزیستۆر، دیۆد، خولگە یەکخراوەکان، ئەلکترۆنی بینایی، و هەستەوەرەکان، پێکهاتەی کارەبایی پاسکیلی مۆبایل و تەکنەلۆجیای پەیوەندی ناوەکی.\nیەکێک لە سەرەتاییترین وەرگرەکانی ڕادیۆ، کە لە ساڵی 1914 لەلایەن دی فۆرێستەوە دروست کراوە\n١ مەدارەکانی ئەلکترۆنی\n٢ مێژووی پێکهاتە ئەلیکترۆنیەکان\n٣ جۆرەکانی خولگەی ئەلکترۆنی\nمەدارەکانی ئەلکترۆنیک بەکاردێت بۆ ئەرکە جۆراوجۆرەکان. داواکارییە سەرەکیەکانیان بریتین لە:\nکۆنترۆڵ و پرۆسەکردنی داتا\nگۆڕینی هێزی کارەبا و دابەشکردن\nئەنجامدانی کرداری تایبەت\nهەرکام لەم کاربەرنامانە مامەڵە لەگەڵ بواری ئەلەکترۆموگناتیسی و تەزووی کارەبایی دەکەن. هەرچەندە وزەی کارەبایی لە ساڵانی کۆتایی سەدەی نۆزدەیەم بۆ گواستنەوەی پەیامەکان بە تەلەفۆن و تەلەگراف بەکارهاتووە، بەڵام زۆربەی زانستی ئەلکترۆنی پاش بەرهەمهێنانی ڕادیۆ دروست بووە لە سەیرکردنێکی سادەدا دەتوانرێت سیستەمێکی ئەلکترۆنی دابەش بکرێت بۆ سێ بەش:\nتێکردن: هەستەوەری ئەلکترۆنی و میکانیکی (یان گۆڕێنەرەکانی وزە). ئامێرەکان نیشانە یان زانیاری لە ژینگەی دەرەوە وەردەگرن و پاشان دەیانگۆڕن بۆ ئێستا و ڤۆڵتاژ (سیگناڵی کارەبایی).\nچارەسەرکەری سیگنال: ئەم خولانە لە ڕاستیدا بەرپرسیارن لە پرۆسەکردن، لێکدانەوە و گۆڕینی سیگنالەکانی تێکردن بۆ بەکارهێنانیان لە بەرنامەی گونجاودا. لەم بەشەدا، پڕۆسەی سیگنالەکان زۆربەی کات بەرپرسیارییەتی چارەسەرکەری سیگناڵی دیجیتاڵە.\nدەرهێنراو: چالاککەر یان کەرەستەکانی تر (وەک گۆڕێنەری وزە) کە دەبێتە هۆی دروستکردنی وۆڵتاژ یان نیشانەکانی ئێستا وەک دەرەنجامی گونجاو (وەک هەڵکردنی بزوێنەرێک یان لێدانی دەنگ لە قسەکەرێک).\nمێژووی پێکهاتە ئەلیکترۆنیەکان[دەستکاری]\nچرای بۆشایی یەکێک بوو لە یەکەم پێکهاتەی ئەلکترۆنی لە پیشەسازی ئەلکترۆنی تا ناوەڕاستی 1980کان (8) لەو کاتەوە، پێکهاتەکانی نیمچە گەیەنەر دەستیان بەسەر زۆربەی جیهانی ئەلکترۆنیدا گرتووە. هەرچۆنێک بێت، چرای بۆشایی هێشتا لە هەندێک ئامێردا بەکار دەهێنرێت وەک توانا بەرزەکانی رادیۆ، چرای تیشکی کاتدیک، کەرەستەی دەنگی تایبەت، ئامپلی فایەری گیتار و هەندێک ئامێری مایکرۆوەیڤ.  دواتر، کاتێک مایکرۆ ئەلکترۆنیک پێش کەوت، پارچەکان بچووک بوون و بوون بە شێوەی مۆدێرن. ئەمڕۆ، خولەکان بە زۆری لە دۆخی هاردوێر و بەکارهێنانی مایکرۆکۆنترۆلەرەکان یان پارچەی ئێف پەیج و پێشکەوتنی زیادکراویان کاری سۆفتوێرەکان جێبەجێ دەکرێت.\nجۆرەکانی خولگەی ئەلکترۆنی[دەستکاری]\nخولەکانی ئەلکترۆنی دەتوانرێت دابەش بکرێن بۆ دوو گرووپ: ئەنالۆگ و دیجیتاڵ. ئامێرێکی ئەلکترۆنی لەوانەیە لە گرووپێک یان تێکەڵەی ئەم دوو گرووپە ئۆربیتاڵانە پێکبێت. زۆربەی ئامێرە ئەلکترۆنییە ئەنالۆگییەکان وەک وەرگری ڕادیۆ لە تێکەڵەی فرە خول پێک دێت. سێرەکانی ئەنالۆگ مامەڵە لەگەڵ چەند ئاستێکی جۆراوجۆری (و بەردەوام) ڤۆتاژ دەکەن. خولگە دیجیتاڵیەکان تەنها دوو ئاستی ڤۆڵتاژیان هەیە کە تێیدا پێناسە کراون. خولگەی دیجیتاڵ بەلایەنی کەمەوە یەک پارچەی دیجیتاڵ لە تەنیشت پێکهاتەکانی تر پێک دێت. لەم جۆرەدا، ناوکی خولەکە مایکرۆپرۆسیسەر یان مایکرۆ کۆنترۆلکەر یان ئای سی کە پەیوەندی هەیە بە دووبەرەکی (یان دیجیتاڵ) و هێما بەردەوامەکانی (یان ئەنالۆگ) لە یەک کاتدا یان بەجیا. سێرەکانی ئەنالۆگ تەنها پێکهێنەری نادیجیتاڵن وەک خانەدانەکان، بەرگریکارەکان، گەیەنەریەکان، هتد. دروست کراون کە تەنها بە نیشانەی ئەنالۆگ کار دەکەن. دابینکردنی هێز یان پاتری ڕۆڵی پەمپی چالاککەری خولەکە دەبینێت، کە دەبێتە هۆی ئەوەی کە ئێستا بە توانای خولەکەوە بڕوات و بە پارچەکانەوە تێپەڕێت بۆ ئەگەری کەمتر. ئێستا تەنها لە خولێکی داخراودا دامەزراوە، ئەگەر لە یەک شوێندا لە دووری خولەکەوە دابەزێت، ئەوا ئەم شوێنە دەبڕدرێت. ئەمە بە خولێکی کراوە ناودەبرێت. ئەگەر بەبێ هیچ بەشێک سێرەکە دابخەین و هەردوو سەرەکەی سەرچاوەی ڤۆڵتاژەکە بە هەمان وایەرەوە ببەستینەوە لە ئەنجامی ئەم ڕووداوە و بەپێی یاسای ئۆهم بەهۆی بەرگری سفرەوە لێشاوی بێکۆتایی ڕابردووی وایەرەکە و هێزی دابینکردن و وایەرەکە دەسوتێت ئەمە بە خولێکی کورت ناودەبرێت.\nڕێکخستنی فەرمانە ئەلیکترۆنیەکان\nبەکارهێنانی نزمی ئەلیکترۆنی\nپەیوەندیکردن بە کارەبا\n^ http://www.aftab.ir/lifestyle/view/9121/%D8%A7%D9%84%DA%A9%D8%AA%D8%B1%D9%88%D9%86%DB%8C%DA%A9[بەستەری مردوو]\nوەرگیراو لە «https://ckb.wikipedia.org/w/index.php?title=ئەلەکترۆنیک&oldid=887177»\nئەم پەڕەیە دواجار لە ٠٨:١١ی ١٧ی کانوونی دووەمی ٢٠٢٢ نوێ کراوەتەوە.


هێزەکانی عێراق پشتیوانیدەکەن له هەڵمەتەکانی بونیادنانەوە\nتیمەکانی ئەندازیاری سەربازیی سوپا بەشداربوون لە هەڵمەتەکانی چاککردنه‌وه‌ی ئەو ژێرخانە ئابورییەی لە میانه‌ی شەڕی داعشدا وێرانکران.\nتیمەکانی ئەندازیاری سەربازیی سوپا له 29 حوزەیران کار لەسەر نۆژەنکردنەوەی پردی سه‌رئاوی گەیارە دەکەن لە باشوری موسڵ. [خاوەنی وێنە: وەزارەتی بەرگری عێراق]\nتیمەکانی ئەندازیاری سەربازیی سوپا بەشدارن لە هەوڵەکانی بونیادنانەوەی ئەو شار و شارۆچکانەدا كه لە شەڕی دژ بە "دەوڵەتی ئیسلامی" (داعش)دا زیانیان بەرکەوتووە.\nوتەبێژی فەرماندەیی ئۆپەراسیۆنە هاوبەشەکان، لیوا تەحسین خەفاجی بە دیارونای وت ئەو تیمانە پڕۆژەکانیان تەواوکردووە بۆ بونیادنانەوەی ڕێگا و پردەکانی پارێزگای نەینەوا.\nوتی تەواوی لقەکانی هێزە ئەمنییەکان ئەرکی سەرشانیانە دانیشتوان و موڵکوماڵیان لە هەر هەڕەشە و مەترسییەک بپارێزن.\nوتی، لەگەڵ ئەوەشدا، "هێزەکانمان بەرپرسیارێتی دیکەیان هەیە، لەنێویاندا پشتیوانیکردنی هەڵمەتەکانی کەرتی مەدەنی لە گێڕانەوەی خزمەتگوزارییە گشتییەکان لە پارێزگا ئازادکراوەکان و هەڵگرتنی قورسایی سەر شانی خەڵکەکە و هێنانە ئارای سەقامگیری".\nسەربازانی عێراق له 20 ئایار هەڵیانکوتایە سەر گوندەکانی پارێزگای دیالە بۆ گەڕان بەدوای شانەکانی داعشدا. [خاوەنی وێنە: فیرقەی 5ی پیادەی سوپای عێراق]\nخەفاجی وتی: "ئێمە لەڕێی تیمەکانی ئەندازیاریی سەربازیمانەوە بەشداربووین لە هەڵمەتەکانی بونیادنانەوەی ژێرخانە ئابورییە وێرانکراوەکاندا" و ئاماژەی بۆ ئەوەش کرد کە ئەو تیمانە چەندین پڕۆژەی خزمەتگوزارییان چاککردۆتەوە و خستۆته‌وه‌گه‌ڕ.\nوتی لە پڕۆژەکانی ئەمدواییە بریتیبوون لە نۆژەنکردنەوەی پردی سه‌رئاوی گەیارە لە باشوری موسڵ، كه پردێکی گرنگه و ئاسانکاری بۆ هاتوچۆ دەکات.\nسەرباری ئەوەش، ئەو رێگا سه‌ره‌كیانه‌ی نەینەوا و پارێزگاکانی دیکە پێكه‌وه ده‌به‌ستنه‌وه، نۆژەنکراونەتەوە و کراونەتەوە، لەنێویاندا ڕێگاکانی نەینەوا-کەرکوک و نەینەوا-هەولێر و رێگا لاوەکییەکانی تریش.\nخەفاجی وتی: "کارەکانمان هەماهەنگده‌كه‌ین لەگەڵ کۆمپانیا گشتی و تایبەتەکان بۆ بونیادنانەوەی پڕۆژەی دیکە، لەنێویاندا خوێندنگە و کلینیکه پزیشکییەکان." ئاماژەی کرد بۆ ئەوەش کە هەوڵەکان بەردەوامییان هەیە بۆ لابردنی پاشماوەی شه‌ڕ له گەڕەکەکان.\nهەوڵە تەندروستی و ئەمنییەکان\nخەفاجی وتی: "ئامادەکارییەکانمان تەواوکردووە بۆ بەهاناوەچوونی هەر حاڵەتێکی فریاگوزاری" و ئاماژەی کرد بۆ ئەوەش كه هێزەکانی عێراق پشتیوانیده‌كه‌ن له کارمەندانی تەندروستی لە شەڕی رووبەڕووبوونەوەی پەتای ڤایرۆسی کۆرۆنای نوێدا (کۆڤید-19) بە دابینکردنی کەرەستەی پزیشکی و گواستنەوەی نەخۆشەکان.\nوتیشی: "کار لەسەر گەیاندنی كۆمه‌كی خۆراك و ئاوی خواردنەوە دەکەین بۆ ئەو خێزانانەی لە ناوچە هەژارنشینەکان یان کەمپی ئاوارەکانن."\nخەفاجی وتی هاوکات ئۆپەراسیۆنەکانی دژ بە پاشماوەکانی داعش "چڕدەکرێنەوە و بەردەوامین لە تۆپبارانکردنی حەشارگەکانیان و بەدووکەوتنیان لەڕێی هەوڵە هەواڵگرییەکانەوە".\nهێزە ئەمنییەکان لە چەند رۆژی رابردوودا، بەپشتیوانی فڕۆکەکانی هاوپەیمانی نێودەوڵەتی، ژمارەیەکی زۆریان لە پاشماوەکانی داعش کوشت و چەندانی دیکەشیان دەستگیرکرد لە عەتشانە و زنجیرە چیاکانی قەرە قۆش لە قەزای مەخمور و گوندەکانی دیالە.\nوتی ئۆپەراسیۆنە نوێکانمان کە ئامانجیان ناوچەکانی خۆرئاوای نەینەوایە، بەمنزیکانە دەستپێدەکەن.\nنۆژەنکردنەوەی سەرسار کشتوکاڵی ئەنبار دەبوژێنێتەوە\nلە ماوەیەکی زۆر کەمدا حکومەت خزمەتگوزاریی بەڕێوەبردنی ئاوی گەڕاندەوە دوای ئەوەی "دەوڵەتی ئیسلامیی لە عێراق و شام" (داعش) لە دەریاچەی سەرسار وەدەرنرا.\nکەرکوک ئەو پردانە بونیاددەنێتەوە کە لە شەڕی تیرۆریزمدا زیانیان بەرکەوتووە\nکاركردن له 28 پردا لە تەواوبووندایە کە لە ئاکامی ئۆپەراسیۆنە تیرۆریستییەکان و چالاکییە سەربازییەکاندا لە پارێزگاکە زیانیان بەرکەوتووە.


ڕاگەیەندراوی ناوەندی هاوكاریی حیزبەكانی كوردستانی ئێران سەبارەت بە بەردەوامیی خۆپێشاندان و ناڕەزایەتییەکانی خەڵکی ئێران – KDPmedia\nHomeراگەیەندراوەکانڕاگەیەندراوی ناوەندی هاوكاریی حیزبەكانی كوردستانی ئێران سەبارەت بە بەردەوامیی خۆپێشاندان و ناڕەزایەتییەکانی خەڵکی ئێران\n23/05/2022 راگەیەندراوەکان, هەواڵ\nناوەندی هاوكاریی حیزبەكانی كوردستانی ئێران سەبارەت بە بەردەوامیی خۆپێشاندان و ناڕەزایەتییەکانی خەڵکی ئێران ڕاگەیەندراوێکی بڵاو کردەوە کە لە ڕاگەیەندراوەکەدا هاتووە:\nلە ماوەی چەند هەفتەی ڕابردوودا هاوكات لەگەڵ مانگرتن و ناڕەزایەتیی بەردەوامی مامۆستایان و كرێكاران لە كوردستان و ئێران، ناڕەزایەتییەكی بەربڵاو لە زۆربەی شارەكانی ئێران و لە نێو هەموو چین و توێژەكانی كۆمەڵگادا دژ بە كۆماری ئیسلامی تەشەنەی سەند. ئەگەرچی ئەم ناڕەزایەتییە بەربڵاوە بە شێوەی خۆپیشاندانی سەرشەقام هەتا ئێستا بەشێك لە شارەكانی گرتووتەوە بەڵام ئەوەی كە لای خەڵك بەتەواوی ڕوونە ئەوەیە كە هۆكاری ئەو هەموو نەهامەتیەی كە بەرۆكی كۆمەڵگای ئێرانی گرتووتەوە تەنیا و تەنیا سیاسەتی سەرتاپا هەڵەی بەرپرسانی كۆماری ئیسلامی و ڕێبەر و بەرپرسانی ژێردەستی ئەوە.\nڕاستە ناڕەزاییە جەماوەرییەكانی ئەم دواییە كە دەسپێكەكەی لە بەر گرانیی لەڕادەبەدەری شتومەكی ئاسایی ڕۆژانە و قوتی خەڵكە، بەڵام ئەوە تەنیا بەشێكە لە هۆكاری ناڕەزایەتی و خۆپیشاندانی خەڵكی وەزاڵە هاتوو، دەنا هەروا كە لە دروشمەكانی خەڵكدا هەر زوو دەردەكەوێ هۆكاری ئەو هەموو قەیرانە سیاسی و كۆمەڵایەتی و ئابوورییەی بەرۆكی خەڵكی ئێرانی گرتووە، ڕێژیمێكی ئیدئۆلۆژیكی سەدەكانی ناوەڕاستە كە وای لەو وڵاتە دەوڵەمەندە كردووە كە تەنانەت نانی ڕۆژانەی خەڵكیش ببێتە جیرەبەندی و هەندێ شمەكی ئاسایی و ڕۆژانەی مرۆڤ لە ژیان و لە سەر سفرەی خەڵكی بێ دەرەتانی ئێران نەمێنێ.\nهەژاریی و بێكاریی و بێ ئەنوایی خەڵك لە حاڵێكدایە كە گەندەڵی و ئیختلاس و دزیی لەبڕان نەهاتووی بەرپرسانی ڕێژیم گەیشتووەتە ئاستێك كە زۆر جاران لە بەر كێشە ناوخۆییەكان، هەر خۆیان لە یەكتری لەقاوی دەدەن و هیچ شەرمێكیش لە خەڵكێك ناكەن كە توانایی كڕینی نانی ڕۆژانەشیان نەماوە. لە گەڵ ئەوەشدا ناردنی پارە و سامانی وڵات بۆ پڕچەككردنی گروپە توندڕەوە ئیسلامییەكان و ئاژاوە نانەوە لە وڵاتانی دراوسێ بەتایبەت، هۆكارێكی دیكەی ئەو قەیرانە ئابووریەیە كە خەڵكی ئێران پێوە گرفتارن.\nهەموو ئەوانە لە حاڵێكدایە كە هەر چەشنە دەنگهەڵبڕین و ناڕەزایەتیەك بەرانبەر ئەو دۆخە لە لایەن ناوەندە ئەمنیەتیەكانی ڕێژیمەوە بە توندترین شێوە وەڵام دەدرێتەوە و ڕۆژ نیە كە چالاكانی سیاسی و مەدەنی و ڕۆژنامەنووسانی دەروەست و خەڵكی، لەو بارەوە بانگهێشت و دەسبەسەر و هەڕەشەیان لێ نەكرێ.\nلەوەها دۆخێكدا كۆماری ئیسلامی لە جیاتی ئەوەی هەوڵی چاك كردنی ژیانی خەڵك بدا هێزە چەكدارەكانی ڕێژیم و بەتایبەتی هێزە سەركوتكەرەكانی سپای پاسداران دەست دەكەن بە كۆبوونەوەی بەربڵاو و مانۆڕی سەركوت.\nئەوە خاڵی هاوبەشی هەموو ڕێژیمێكی دیكتاتۆرە و تەنیا چەكی دەستی كۆماری ئیسلامی ئێرانیش هەر ئەوەیە، بەڵام مێژوو نیشانی داوە كە ئەو چەكەش لە بەرانبەر یەكگرتوویی خەڵكدا بە چۆكدا دێت.\nخەڵكی كوردستان وێڕای دەربڕینی پشتیوانی بۆ خۆپیشاندان و ناڕەزایەتیی جەماوەری ناڕازی لە باقی ناوچەكانی ئێران، لەو باوەڕەدایە چەكی ژەنگاویی سەركوت لە بەرانبەر هێزی یەكگرتوو و ئیرادەی یەكگرتووی خەڵكی ئێران خۆی پێڕاناگیرێ و لە كۆتاییدا سەركەوتن هەر بۆ خەڵكی ئازادیخوازی ئێران لە چنگ رژیمی كۆماری ئیسلامییە.\nناوەندی هاوكاری حیزبەكانی كوردستانی ئێران وەك هەمیشە پشتیوانی لە ناڕەزایی جەماوەری خەڵكی كوردستان و ئێران دەكات و پێمانوایە خۆپیشاندانەكانی ئەم دوایی نیشانیدا كە ناڕەزایی جەماوەری خەڵك دژی كۆماری ئیسلامی چووتە قۆناغێكی نوێوە و ئەم ناڕەزاییانەش بەردەوام دەبێت و كۆماری ئیسلامی توانای تێپەڕاندنی ئەم قەیرانگەلەی نابێت. داواش لە سەرجەم لایەنەكانی ئۆپۆزسیۆنی ئێرانی دەكەین لە ئێستادا كە هاودەنگییەكی گشتیی دژ بەكۆماری ئیسلامی لەناو جەماوەری خەڵكدا دروستبووە دەبێت هەنگاوی جیدی هەڵبگرێت و كوردستانیش وەك هەمیشە دژ بە دەسەڵاتی رەشی كۆماری ئیسلامی لە مەیداندا دەبێت.\n١ی جۆزەردانی ١٤٠١ی\nژمارەی ٨٢٣ی “کوردستان” زمانحاڵی حیزبی دێموکراتی کوردستان چاپ و بڵاو بۆوە


پاراستن | گیت كورد\nEhsan Faramarz ته‌مموز 17, 2020\nسلاو بەڕێزان لەم وانەیەدا باس لە چۆنیەتی شاردنەوەی REST API ـــــی سکریپتی وۆردپرێس ئەکەین کە بەرپرسە لە پشاندانی ڕۆلی یوزەر و یوزەرنەیمەکەی لای هەموو کەسێ ، ئەمەش وای کردووە کە هاککەر بە ئاسانی بگا بە ئەدمینی سایت و بیدۆزێتەوە ، لە ڕێگەی ئەم پاثەی وۆردپرێسەوە. /wp-json/wp/v2/users/ ئەم پاثە ئەخرێتە دوای…\nزیاتر بخوێنه‌وه »\nعوسمان ئه‌حمه‌د حوزه‌یران 15, 2020\nئەمجارە چەندەها كۆرس و كتێبمان بۆ هێناون قە بارەكەی 800 گێگایە کۆرسەکان: كلیك بكە كتێبەكان: كلیك بكە\nعوسمان ئه‌حمه‌د حوزه‌یران 14, 2020\nوێبی ئەمڕۆ تەنیا وێبێکی سادە نییە وەک ساڵانی سەرەتا کە تەنیا دەقی ئاسایی لە خۆ بگرێت. بەڵکوو بەشێکی زۆری ئەو ماڵپەڕانەی سەردانیان دەکەین لە بنەڕەتدا پرۆگرامن یان وەک پرۆگرام کار دەکەن (Web Application). ئەوەش وادەکات کە کارکردنیان قووڵترە و ئەو سادەییەی ساڵانی پێشوویان لەدەست داوە. بە هۆکاری بەربڵاویی ئەم بابەتە،…\nهێرشی MITM و میکانیزمی ئەنجامدانی + خۆپاراستن\nEhsan Faramarz ئایار 17, 2020\nلەم وانەیەدا لە ماڵپەڕی تێک ئای باس لە یەکێک لە ترسناکترین جۆرەکانی هێرشە ئەلیکترۆنی ئەکەین کە بریتییە لە MITM تێبینی: تکایە گەر بەکارهێنەری مۆبایل بیت بە هێدفۆن جوێ لە سمینارەکە بگرە لەبەر ئەوەی کە ئەو بەرنامەیەی کە سمینارەکەی پێ ڕیکۆرد کراوە کێشەی دەنگی هەیە + بۆ بەکارهێنەرانی لاپتۆپ یان…\nعوسمان ئه‌حمه‌د ئایار 6, 2020\nلە نوسینی ئەمجارەمدا بە پێویستم زانی باسێکی وردی دوو چەمک بکەم کە ھەموو کەسێک لە بواری تەکنەلۆجیا زوو یان درەنگ توشیان دەبێت و دەبێت زانیاری ھەبێت لەسەریان ئەم دوو چەمکەش بریتین لە Authentication و Authorization، ئەم بابەتە زیاتر وردبینی دەخاتە سەر لایەنە تەکنیکیەکە چۆن کەسێکی پرۆگرامساز سوود لەم بابەتە وەرگرێت و…\nلینکی دابەزاندنی فایلی بەکارهاتوو لە وانەکەدا http://www.mediafire.com/download/fliyutvz9waijzb/xss.ra _______________________________ گیت كورد | Git Kurd\nعوسمان ئه‌حمه‌د ئازار 6, 2020\nباسێک لەسەر هێرشی دۆس ئایا هەتا ئێستا هەستت کردووە کە ڕەنگە تۆ بەشێک بیت یا بەژداربیت لە کۆمەڵە تاوانێکی ئەلیکترۆنی کە لە جیهانی ئینتەرنێت-دا ڕوودەدا؟ هەتا ئێستا هەستت بەوە کردووە کە ڕەنگە هۆکارێکی بیت بۆ لەناوبردن،پەکخستن و تێکشکاندنی چەندان ماڵپەر و ڕایەڵە! یاخود بویتە بایەی زەرەری چەندان ملیۆن دۆلار لە…\nبۆ کچان هاک دەکرێن ؟ کێشە و ئەو هۆکارانە چین کەتوشی هاککردنیان ئەکات؟ بۆ ڕێژەی زۆرینەی هاکەران کچان هاک ئەکەن ؟ ئایا بۆتە دیاریدە لەنێو گەنجان یا تەنها حاڵاتە؟ چارەسەر و ڕوو بەرووبونەوەیان چیە؟ _ناشارەزابون و نەزانینی چۆنیەتی بەکارهێنان و دروستکردنی ئەکاونتەکانیان کەبەهۆی ئەو سنورەی ئەقلیەتەی کۆمەڵگاکە بۆی داناوە کە…\nعوسمان ئه‌حمه‌د ئه‌یلول 10, 2019\nسۆفتوێر پایرەسی واتە بەکارهێنان، بڵاوکردنەوە، بەکرێدان یانیش فرۆشتنی نایاسایی نەرمەکاڵا بەبێ ڕەزامەندی دروستکەرەکەی. بەپێی ڕاپۆرتێکی (The Business Software Alliance (BSA لە ٢٠١٢ نزیکەی ٪٥٧ی بەکارهێنارانی کۆمپیوتەر، نەرمەکاڵا بەشێوەی نایاسایی دادەبەزێنن. هەموو ئەو بەرنامانەی کە ڕۆژانە بەکاریان دێنین بەرهەمی ڕەنج و ماندووبووینی چەندین کەسن. هەندێک نەرمەکاڵا “بەخۆڕایی” بڵاودەکرێنەوە و هەندێکی دیکەش…


ئیسماعیل ئەحمەد: کار بۆئەوە دەکەین خزمه‌تگوزاری باشتر و زیاتر پێشكه‌ش به هاوڵاتیانى قەزاى بازیان بكه‌ین\nقائیمقامى قەزاى بازیان، رایدەگەیەنێت: سەرقاڵى پێکهێنانى هه‌یكه‌لیەتى کارگێڕی قەزاکەین بۆ کردنەوەى فەرمانگە پێویستەکان و خزمەتکردنى هاوڵاتیانى سنورەکەمان لە سەرجەم بوارەکاندا.\nئیسماعیل ئەحمەد، قائیمقامى قەزاى بازیان بە وەکالەت لەبارەى دواین رێکار و هەنگاوەکانى بەقەزابونى بازیان بە سایتى (گۆڕان)ى راگەیاند: له‌ئێستادا سەرقاڵى پێکهێنانى پێکهاتەى هه‌یكه‌لیه‌ی کارگێڕی قه‌زاكه‌ین له‌گه‌ڵ نوسراوكردن بۆ پارێزگاری سلێمانی بۆئاگادارکردنەوەى وه‌زاره‌ته‌كان و به‌ڕێوه‌به‌رایه‌تییه گشتییه‌كان بەمەبەستى كردنه‌وه‌ی وه‌حده‌ی حسابی و گۆڕینی هه‌یكه‌لی ئیداری و كردنه‌وه‌ی دادگا و چه‌ند به‌ڕێوه‌به‌رایه‌تییه‌ك لەوانە؛ په‌روه‌رده و كاره‌با و ژینگه و ئه‌و فه‌رمانگه‌ی له ئێستادا نیمانە و پێویسته له قه‌زادا هه‌بێت.\nئاماژە بەوەش دەکات بۆ بەڕێوەچونى ئەو رێکارانە پارێزگاری سلێمانی نوسراوی ئاراسته‌ی به‌ڕیوه‌به‌رایه‌تییه گشتییه‌كان كردوه و چاوەڕوانیان رەزامەندى وەزارەتەکان بگەڕێتەوە، هه‌ركاتێكیش ئه‌و به‌ڕێوه‌به‌رایه‌تییانه كرانه‌وه وه‌كو قه‌زایه‌كی سه‌ربه‌خۆ كاروباره‌كانمان راده‌په‌ڕێنین.\nئەوەش دەخاتەڕو له‌سه‌ر پێشنیاری هاوڵاتیانى سنورەکە داواكراوه دو ناحیه له قه‌زای بازیاندا هه‌بێت، "ئێمه‌ش ره‌زامه‌ندیمان له‌سه‌ر داوه و به‌رزكراوه‌ته‌وه بۆ پارێزگای سلێمانی و له‌وێشه‌وه بۆ ئه‌نجومه‌نی پارێزگا كه ئەوانیش به‌رده‌قاره‌مان و ئه‌ڵایی-ن بۆئەوەى بكرێن به ناحیه".\nسەبارەت بە خزمەتگوزارى و پێداویستییەکانى قەزاکەش، ئیسماعیل ئەحمەد دەڵێت: ئه‌و خزمه‌تگوزاریی و پێداویستی و كه‌موكورتیانه‌ی له‌ناحیه‌كه‌دا هەبون وەک خۆیان ماونەتەوە، هیوادارین و کاریشى بۆ دەکەین بۆئەوەى له‌گه‌ڵ كردنه‌وه‌ی به‌ڕێوه‌به‌رایه‌تییه‌كاندا كارئاسانیمان بۆ بكرێت خزمه‌تگوزاری باشتر و زیاتر پێشكه‌ش به هاوڵاتیانى سنورەکەمان بكه‌ین".\nهاوکات سوپاسى پارێزگار و ئەنجومەنى پارێزگا و سەرۆکى فراکسیۆنى گۆڕان دەکاتت کە نوێنەرى بازیانە و رۆڵى بەرچاوى هەبوە لە بەقەزاکردنى بازیان بە هاوکارى و پاڵپشتى لایه‌نه سیاسییه‌كانی سنوره‌كه و هاوڵاتیان و رێكخراوه‌كانى کۆمەڵى مەدەنى.


(ئامۆژگاری پێغه‌مبه‌ر”دروود و سەلامی خوای لەسەر بێت) - Yeane.Org ماڵپەری یانی\n(ئامۆژگاری پێغه‌مبه‌ر”دروود و سەلامی خوای لەسەر بێت)\n(ئامۆژگاری پێغه‌مبه‌ر خۆشه‌ویستمان…. دروود و سەلامی خوای لەسەر بێت)\nئه‌بو زه‌ڕی غه‌فاری (ڕه‌زای خوای له‌سه‌ر بێت) ده‌فه‌رموێت خۆشه‌ویستم پێغه‌مبه‌ر (درودی خوای له‌سه‌ر بێت) ئامۆژگاری کردووم به شه‌ش شت که چاکه :\n1_ ئامۆژگاری کردووم که ته‌ماشای له خۆم ده‌وڵه‌مه‌نتر نه‌که‌م ، هه‌ر ته‌ماشای له خۆم نزمتر بکه‌م.\n2_ ئامۆژگاری کردووم که هه‌ژارانم خۆش بووێت.\n3_ ئامۆژگاری کردووم سیله‌ی ڕه‌حم ( واته :سه‌ردانی خزمان و دۆستان) به‌جێ بێنم.\n4_ ئامۆژگاری کردووم له پێناوی خوادا له که‌س نه‌ترسم.\n5_ ئامۆژگاری کردووم هه‌ر قسه‌ی حه‌ق بڵێم با تاڵیش بێت بێ زه‌ره‌ری منیشی هه‌بێ.\n6_ ئامۆژگاری کردووم که زۆر زیکری (لا حولة ولا قوة الا بالله) بکه‌م چونکه گه‌نجینه‌یه‌که له گه‌نجینه‌کانی به‌هه‌شت


3/23/2020 10:53:03 PM\n3403 جار خوێندراوەتەوە\nھیچ کاتێک ڤایرۆسێک وەکو ئێستا تەنگی بە تەواوی مرۆڤایەتی ھەڵنەچنیوە، راستە مێژووی مرۆڤایەتی پڕیەتی لە نەخۆشی کوشندە، بۆ نموونە لە سەرەتاکانی سەدەی بیستەمدا ئەنفلۆوەنزای ئیسپانی، جیھانی گرتەوە و ملیۆنان کەسیش بوونە قووربانی، بەڵام وەکو ئێستا ھەموو مرۆڤایەتی زیرەی لە ڤایرۆسێک نەکردووە و نەیتوانیوە بیخاتە زیندانی ماڵەوە.\nلەگەڵ بڵاوبوونەوەی ئەم ڤایرۆسە، جیھان بەرەو قۆناغێکی نوێ ھەنگاو دەنێت، بە بڕوای من دەکرێت لێرەوە مێژووی جیھان بکەین بە " پێش و پاش" کۆرۆنا، ئەمیش ھیچی لەو قۆناغە مێژوویانەی تری مرۆڤایەتی کەمتر نییە، ئەمیش وەکو " کۆتایی جەنگی یەکەم و دوووەم، رووخانی دیواری بەرلین و نەمانی جەنگی سارد" وایە، کە دووبارە سیستەمی جیھانی ئەبدەیتکرایەوە، من لەو باوەڕەدام، مرۆڤایەتی پێویستی بەم ڤایرۆسە ھەبوو ھەتاوەکو مێشکی ئەبدەیت بکاتەوە و لە کۆمەڵێک کێشەی گرنگ بە ئاگای بھێنێتەوە.\nلە لایەکی ترەوە، بە بڕوای من کۆرۆناش وەکو ھەموو رووداوێکی تری جیھانی لایەنی باش و لایەنی خراپی ھەبوو.\nلایەنی باشی ئەوەبوو جۆرە ھاوسۆزیی و ھاوکارییەکی لە نێوان گەلانی جیھانی دروستکرد، کە پێشتر ئەمجۆرە ھاوسۆزییە نەبوو، بە واتایەکی تر ئەم نەخۆشییە دووبارە بە ئاگای ھێناینەوە و پێیوتین، پێش ھەموو شتێک ھەموومان مرۆڤین، چەندە لە یەکتری جیاواز بین و دوژمنایەتی یەکتری بکەین، بەڵام دواجار چەند شتێکی ھاوبەش، ھەموو مرۆڤایەتی بە یەکترییەوە دەبەستێتەوە، ئەمەش دەتوانم بە خاڵێکی باشی دابنێم.\nھەروەھا، لە تەواوی جیھانیشدا جۆرە ھەڵمەتێکی گەورە لە دژی چەند دابونەریتێکی خراپ بەرپا بووە، کە پێشتر لای خەڵکانێک ھێندە گرنگیان پێ نەداوە، بەتایبەتی ئەوەی پەیوەندی بە پاکوتەمیزییەوە ھەیە.\nخاڵێکی گرنگی تریش مرۆڤایەتی لە ترسی جەنگی ڤایرۆسەکان بەئاگا ھێنایەوە، دیارە پێشتر مرۆڤایەتی ترسی لەمجۆرە جەنگە ھەبوو، بەڵام پێدەچێت لە داھاتوودا ئەمەش ببێتە جەنگێکی نوێ لە نێوان دەوڵەتانی جیھاندا.\nھیوادارم ھیچ کاتێک دەوڵەتە فاشیستەکان دەستیان بە زانستی مۆدێرنی دروستکردنی ڤایرۆسەکان نەگات، بەتایبەتی ئەوانەی دوژمنی سەرسەختی کوردن.\nخاڵێکی باشی تری ئەم ڤایرۆسە ئەوە بوو، دووبارە ھەموو دەوڵەتەکانی جیھان بە پێشکەوتوو و پاشکەوتوشەوە، بە ئاگای ھێنانەوە لە خراپی سیستەمی تەندروستیان و پێی راگەیاندن کە کێشەی گەورەیان ھەیە و ناتوانن بەرگەی کارەساتی گەورە بگرن.\nھەروەھا ئەوەش بۆ جیھان روونبووەوە، کە ھەموو جیھان پێویستی بە ھەماھەنگی زۆر ھەیە لە بواری سیستەمی تەندروستیدا، دەتوانم لێرەدا رۆڵی رێکخراوی تەندروستی جیھان باش بنرخێنم، بەراستی لەم کارەساتەدا، رۆڵی باشیان بینی بەتایبەتی لەھاوکاریکردنی دەوڵەتان لە رووی رێنمایی و ھاوکاری پزیشکییەوە.\nبە بڕوای من پێویستە دەوڵەتانی جیھان، گرنگی زیاتر بەم رێکخراوە بددەن، چونکە لە داھاتوودا ئەم جۆرە رێکخراوانە ، سوودی زۆر بە مرۆڤایەتی دەگەیەنن.\nلایەنی نێگەتیڤی ئەم رووداوە ئەوەیە، ئەم ڤایرۆسە کوشندەیە دەبێتە ھۆی نەخۆشخستن و مردنی خەڵکانێکی زۆر لە جیھاندا، لەدەستدانی دۆست و خۆشەویستان، ھەمووکاتێک مایەی بێزارییە بۆ مرۆڤ.\nلە پەنای ئەوەشدا دوو شتی تازەی ھێنایە کایەوە، یەکەمیان: بڵاوکردنەوەی جۆرە فۆبیایەکی گەورە لە جیھاندا، دووەمیان : راسیزمێکی گەورە.\nگەر سەیری ئەم چەند مانگەی پێشوو بکەین، جۆرە فۆبیایەکی گەورە تەواوی جیھانی گرتەوە، ھەموو جیھان ترسێکی گەورەی لە دوژمنێکی ترسناک، مەرگھێنەر، زاڵم ، کوشندە ھەیە، کە ئەویش ڤایرۆسێکە، کە تەنھا لەناو تاقیگە گەورە و مۆدێرنەکانی جیھان دەبینرێت.\nلەماوەی پێشوودا بەتایبەتی لە سەدەی نوێدا، ھیچ کاتێک جیھان وا مۆبیلیزە نەکراوە لە دژی دوژمنێکی گەورە، کە بەنیازە ژیانی ملیۆنان کەس لەناوبەرێت.\nبە بڕاوی من ئەم ترسە گەورەیەش لە ئێستا و داھاتووشدا کاریگەری خراپی بۆ کەسایەتی ھەموو مرۆڤەکان دەبێت، بەتایبەتی لەو وڵاتانەی کە ڤایرۆسەکە زۆر بڵاوبووەتەوە.\nخاڵێکی نێگەتیڤی تری ئەم رووداوە لەوەدایە، جۆرە راسیزمێکی نوێی لە دژی ئەو گەلانە ھێنایە کایەوە کە نەخۆشییەکەیان تێدا بڵاوبووەتەوە، بەتایبەتی چینییەکان، لە ئێستادا لە تەواوی جیھاندا جۆرە راسیزمێکی کوشندە لە دژی چین وەکو گەل و دەوڵەت و کولتوور بەرپابووە، ئەمەش لە ڤایرۆسکە ترسناکترە، چونکە ئامانجی سەرەکی بزووتنەوە فاشیستەکان، ناشیرین کردنی گەلانی ترە و بەشەیتانیکردنی ئەوانی ترە.\nبەداخەوە ئەم رووداوە ھێندەی تر رەوتە پۆپۆلیست و راسیزمەکانی لە جیھاندا بەھێزترکرد.\nوانەی گرنگ لەم کارەساتە ئەوەیە، دەبێت ھەموو وڵاتانی جیھان چەندە کێشە و ملاملانێی سیاسیی و ئابووریان ھەبێت، دواجار دەبێت ئەوە بزانن کە ھەموومان مرۆڤین و لە ژیان لەسەر ئەم زەویە ھاوبەشین، گەر مرۆڤایەتی نەتوانێت لەسەر کۆمەڵێک پرسی ئابووری و سیاسی رێکبکەوێت، ئەوا بە ناچاری دەبێت ھەموو دەوڵەتانی جیھان لەسەر کۆمەڵێک پرسی ھاوبەش رێکبکەون، لە سەروھەمووشیان پرسی " ژینگە، نەخۆشییەکان"\nخاڵێکی گرنگی تریش مەسەلەی " جەنگی ڤایرۆس یان بایلۆژی" دووبارە ھێنرایەوە ئاراوە، ھەرچەندە ئەم مەسەلەیە لە جەنگی یەکەمی جیھانییەوە لە نێوان زلھێزەکاندا ھەبووە، لە زۆر جەنگیشدا چەکی کیمیاویی و بایلۆژی بەکارھێناوە، ئێمەی کوردیش باجی گەورەمان لە بەکار‌ھێنانی ئەم چەکانەدا داوە، ھەتاوەکو ئێستاش ھەر قووربانی دەستی چەکی کیمیاویی و بایلۆژین.\nلە لایەکی ترەوە مەسەلەی تاقیگە مۆدێرنەکان بەتایبەتی ھی دەوڵەتە زلھێزەکان، دووبارە پێویستی بە چاودێری ورد و تۆکمە ھەیە، چونکە دزەکردنی ھەر ماددەیەکی کوشندە لەم تاقیگانە، کارەساتی گەورە بۆ مرۆڤایەتی دەھێنێت.\nمن دڵنیام کە سەرکەوتنی کۆتایی بۆ مرۆڤ دەبێت لەم جەنگە ترسناک و قورسەدا، بەڵام گرنگ ئەوەیە کە ئەم کارەساتە بکرێتە وانەیەک بۆ ئەوەی مرۆڤایەتی سوودی لێوەربگرێت وھەمان ھەڵە دووبارە نەبێتەوە.


دوای چاوه‌ڕوانیه‌كی زۆر له‌لایه‌ن كۆمه‌ڵانی خه‌ڵكی كوردستان، خۆشبه‌ختانه به‌هه‌وڵ و هیمه‌تی (ی.ن.ك) و (پ.د.ك) و لایه‌نه به‌شداربووه‌كانی تری حكومه‌تی هه‌رێمی كوردستان كابینه‌ی (9) پێك هات ئه‌م كاره پیرۆزه بووه مایه‌ی خۆشحاڵی سه‌رجه‌م چینوتوێژه‌كانی كۆمه‌ڵگه‌ی كورده‌واری به‌تایبه‌تی بازرگان وكاسبكاران و پیشه‌وه‌ران ، به‌و نیاز و مه‌به‌سته‌ی پێك هێنانی كابینه‌ی نوێ ده‌بێته سه‌قام گیری سیاسی و ئارامی و ئاسایش كه هۆكارێكی كاریگه‌ره بۆ گه‌شانه‌وه‌ی بازاڕ و بازرگانی و كارو كه‌سابه‌ت. له‌هه‌مان كاتیشا هه‌رێمی كوردستان له‌ئاستی عێراق و ووڵاتانی ده‌رو دراوسێ و دنیای ده‌ره‌وه سه‌نگ و قورساییه‌كی نوێ ده‌داته كابینه‌ی (9) و حكومه‌تی هه‌رێم و گه‌لی كوردستان به‌گشتی.\nئه‌وه‌ی پێویسته‌و له‌ئه‌ستۆی كابینه‌ی نوێ یه گرنگی و بایه‌خ دانه به‌بواری وه‌به‌رهێنانو به‌ره‌و پێشبردنی، له‌به‌ر ئه‌وه‌ی بواری وه‌به‌رهێنان له‌هه‌رێمی كوردستان ته‌نها بایه‌خو گرنگی دراوه به‌بواری بیناسازی ئه‌م كاره‌ش ته‌نهاو ته‌نها كۆمه‌ڵێ سه‌رمایه‌داری گه‌وره‌ی دروستكرد، ڕاسته له‌ڕووی جوانكاری شارو شارۆچكه‌كانی هه‌رێم و سودوه‌رگرتنی ئه‌وانه‌ی بێ خانوو به‌ره بوون سودی هه‌بووه به‌ڵام له‌ڕووی وه‌به‌رهێنانه‌وه سودی نه‌بووه سودی بۆ سه‌رمایه‌داران هه‌بووه له دروستكردنی بازاڕو مۆڵ و شوێنی بازرگانی.\nپێویسته كابینه‌ی نوێ بێباكی كابینه‌كانی پێشوو دووباره نه‌كاته‌وه له ئاستی وه‌به‌رهێنانی ڕاست ودروست كه‌خۆی له‌بواره‌كانی كشتوكاڵ و پیشه‌سازی و گه‌شتیاریدا ده‌بینێته‌وه ته‌نها له‌و ڕێگه‌یه‌وه ده‌توانین ببینه هه‌رێمێكی وه‌به‌رهێنه‌ر.\nپێویسته به‌رنامه‌و پلانی گونجاو هه‌بێت بۆ دامه‌زراندنی به‌روبوومی كشتوكاڵی به سه‌رجه‌م بابه‌ته‌كانیه‌وه دانه‌وێڵه باخداری ته‌ڕه‌كاڵ به‌روبوومی ئاژه‌ڵداری په‌له‌وه‌ر بۆ ئه‌وه‌ی له‌داهاتوودا پێویستمان به هاورده‌ی ده‌روه نه‌بێت.\nله‌م بواره‌دا گرنگی دان به‌بواری پیشه‌سازی و به‌گه‌ڕخستنه‌وه‌ی كارگه‌و كارخانه‌كان دامه‌زراندنی كارگه‌ی گه‌وره‌و پێشكه‌وتوو ئه‌م كاره‌ش ته‌نها به‌سه‌رمایه‌دارانی ناوخۆ ناكرێ به ڕێگه‌خۆشكردن ده‌بێت بۆ هاتنی سه‌رمایه‌دارانی بیانی ، ده‌بێت لایه‌نی په‌یوه‌ندی داری حكومه‌تی هه‌رێم كارئاسانیان بۆبكات بۆئه‌وه‌ی له‌هه‌رێم سه‌رمایه‌گوزاری له‌بواری جۆراوجۆری پیشه‌سازی ئه‌نجام بده‌ن بۆ دامه‌زاراندنی كارگه‌و كارخانه‌ی جۆراوجۆری پێشكه‌وتوو.\nگرنگی دان به‌بواری گه‌شتیاری ئه‌ویش به‌وه ده‌بێت ناوچه گه‌شتیاریه‌كان بژینرێته‌وه بایه‌خو گرنگی به‌وناوچانه بدرێت خزمه‌تگوزاری ته‌واو بۆ ناوچه گه‌شتیاریه‌كان دابین بكرێ بۆ ئه‌وه‌ی گه‌شتیاری ناوخۆی و بیانی به‌ئاسنی هاتوچۆی هه‌رێم بكه‌ن بۆ ناوچه گه‌شتیاریه‌كان بایه‌خ و گرنگی بدرێ به به‌روبوومی ناوخۆی و ڕێگه بگیرێ له هاورده‌ركردنی ئه‌و كاڵا و به‌رهه‌مانه‌ی ده‌ره‌وه بۆ ئه‌وی به‌رهه‌مه‌كانی كودستان كه له بواری كشتوكاڵ و پیشه‌سازی به‌رهه‌م ده‌هێنرێ فرۆش و ڕه‌واجی هه‌بێت .\nته‌نها ئه‌وه‌نده نیه به‌ڵكو پێویسته بانكه‌كانی وه‌به‌رهێنان و كشتوكاڵ و پیشه‌سازی دابمه‌زرێته‌وه وه بتوانرێ له داهاتوودا وه‌كو ووڵاتانی پێشكه‌وتوو له ڕێگه‌ی ئه‌و بانكانه‌وه یارمه‌تی دارایی پێشكه‌ش به وه‌به‌رهێنه‌رانی ناوخۆی بكرێ به‌شێوازی قه‌رزی وه‌به‌رهێنه‌ر ڕێگه‌نه‌درێ به‌رپرسانی حكومه‌ت و حزبه‌كان ده‌ست بخه‌نه كارو باری وه‌به‌رهێنه‌ره‌كان بۆ ئه‌وه‌ی به‌ئازادی سیستمی سه‌رمایه‌داری ئازاد له بواری وه‌به‌رهێناندا به‌ڕێوه‌به‌رن.\nپێویسته به‌رنامه‌و پلان هه‌بێت بۆ ڕیكخستنی به‌ڕێوه‌چوونی هاورده‌و هه‌نارده‌كاران نه‌ك وه‌كو ئێستا به‌بێ به‌رنامه كاڵای جۆراوجۆر ده‌هێنه ناوه‌وه به‌بێ كوالێتی به‌بێ چاودیری هه‌ر هاورده‌كارێك به‌بێ ئه‌وه‌ی بارزرگانێكی هاورده‌كاری ڕاست و دروست بێت ناسنامه‌ی یه‌كێتی هاورده‌كاران ده‌ر ئه‌هێنێ ته‌نهاو ته‌نها بۆ بازرگانیه‌كی ناڕه‌وا نه‌یان توانیوه ڕێگه‌خۆش بكه‌ن بۆ دامه‌زراندنی كارگه‌و كارخانه، هاتووچۆی شاندی بازرگانی له‌ڕێگه‌ی ئه‌مانه‌وه ته‌نها بۆ په‌یداكردنی سه‌رمایه‌ی ناڕه‌وایه ده‌بێت كابینه‌ی 9 ئه‌م كاره به‌یاسا ڕێك بخات .\nیاریده‌ده‌ری سكرتێری گشتی\nبۆ كاروباری بازرگانی و كاسبكاران\nتەواوی زانیاری لەبارەی كاندیدو دەنگدەرانی كۆنفرانسی مەڵبەندەكان\nسەعدی پیرە بەشداری رۆژی نیشتمانی رۆمانیا دەكات\nحاكم قادر: مانەوەمان گەشەكردنمان بەندە بە(ی.ن.ك)\nكه‌ناڵی ئه‌لعه‌ره‌بییه روبه‌ڕووبوونه‌وه‌ی كچه ئێزیدیه‌ك له‌گه‌ڵ چه‌كدارێكمی داعش بڵاوده‌كاته‌وه كه...


عەلی مەحمود محەمەد: لە یادی 36 ساڵەی خۆپیشاندانەكانی شاری هەولێر . – WTARIKURD\nعەلی مەحمود محەمەد: لە یادی 36 ساڵەی خۆپیشاندانەكانی شاری هەولێر .\nرۆژ 2 ی ئایاری 1985 كاتژمێر 9 ی بەیانی، سیروان مەحمود قوتابی پۆلی دووی كیمیا لە شاری سلێمانی گەڕابوەوە، چونكە 1 ی ئایار پشو بوو نەهاتبونەوە بۆ دەوامی زانكۆ، لەسەر دەرگای كافتریاكە راوەستا بوو، منیش لە دەرەوە و لە بەرامبەری، بە فسكە فسكی سیاسیانەی ئەوكاتەوە، وەلێ كەمێك بەرزتر و بە لەخۆبایی بوونی نەترسانەوە، چونكە خۆپیشاندانەكان كەمێك ورەی زیاتری خستبووە سەر ورە بەرزیەكەی رابردووی وتی “خۆپیشاندان گەرمە لە سلێمانی و بەشداریمان كرد، بۆ لێرە دەست پێ نەكەین” لە گەڵ برادەران كەوتینە گفتوگۆ “یاسین حوسێن، لوقمان سدیق، عوسمان غەریب، حیكمەت حەكیم، سەباحە سور، ن شتمان، سەردار و …. “بە گروپ و تاك تاك، هەندێكمان پەیوەندی رێكخراوەییمان لە گەڵ یەكتردا هەبوو، پەیوەندی رێكخراوەیی ئەوكات پەیوەندییە كەسایەتیەكانی تا ئاستی خۆشەویستی دوو عاشق بەرزە كردەوە، زۆریشمان پلەی باڵامان هەبوو لەچاو پلەبەندی ئەوكاتە” هەرچەندە من لە ناوەوە بەرەو روخان دەچوم لە روی رێكخراوەییەوە لەو رۆژگارە، چەپی رادیكاڵ هێواش هێواش گەرای لەناو بیرو هزرم دادەنا “ساڵی پێشتر كاتێك بەعسیەكان هاتن تەتەوعمان پێبكەن بۆ هەڵگرتنی چەك، بینیم چۆن قوتابیانی كوردی پۆلەكە هەموو زۆر ئازایانە بە كۆمەڵ بەرەو روو بونەوە، بەراستی بە ئازایەتیان غیرەتیان دەدا بە مرۆڤ، سانا نەبوو لە ساڵی 1981 دا، راستەوخۆ لە بەرامبەر بەعسیەكان بە خەتی خۆت بۆیان بنووسیت “لا ارغب ان اتگوع ڵادافع عن أرچ العراق و شعبه” ئەو رستەیە ئەوكات مل پەڕانی لەسەر بوو، بۆیە متمانەم بە قوتابیانی پۆلەكەمان هەبوو، دواتریش هەمان هەڵوێ ستی پێشەنگانەیان لەبەرامبەر مانگرتنی قوتابیان لە رەتكردنەوەی جەیشی شەعبی هەبوو ساڵی 1983 و 1984 دا، هەردوو بزوتنەوەكە لەناو قوتابیان بەشێوەی خورسكیانە سەری هەڵدا هەرچەندە رێكخستنەكانی حیزبەكان لەناو ریزی قوتابیاندا بە هێز بوون بەتایبەت ینك، من و لوقمان و سیروان.\nدوا نیوەڕۆی 2 ی ئایار، وا لە پۆل دانیشتوینە و مامۆستا كینتی هیندی وانەی كیمیای شیكاری دەڵێتەوە، لە پڕ دەنگی گولەی نزیك هات، گروپەكەی ئێمە سەیرێك یەكترمان كرد و هەڵساین، بە دوایدا نزیك بە هەموو قوتابیە كوردەكان پۆلمان بەجێهێشت، مامۆستا و قوتابیە توركمان و عەرەبەكان چاویان زەق ببوەوە، چوینە گۆڕەپانی كۆلێژ، لە بان تەلاری كولێژەكەوە، بۆ بۆشایی نێوان كۆلێژی زانستی و هەندەسە كە ئەوكات ماڵ نەبوو بەشی زۆری، قوتابییە بەعسیەكان كە پێشتر چەكدار كرابوون، بە ئار بی كەی و كڵاشینكۆف راستەوخۆ روو لە خۆپیشاندانی قوتابیانی كۆلێژی ئەندازیاری تەقەیان دەكرد، كاك حیك ەت حەكیم هەڵچوو، هاوارێكی لێوە هەڵسا، حەرەكەتێكی ناڕەزایەتی كرد، كە یەكەم كاردانەوەش بوو بەرامبەر تەقەكان، كۆمەڵێك بەعسی یەكسەر پەلاماریان دا، من و نیشتمان خۆمان دایە بانیا بۆ ئەوەی لێدەنەكەی بەر نەكەوێت، چونكە زۆر بە توندی بە كۆمەڵ بەرببونە گیانی، نەمانتوانی لە دەستیان دەریبكەین.\nلە هاتنی خۆپیشاندانی قوتابیانی كۆلێژی ئەندازیاری رو لە كۆلێژی زانست قوتابی حەمەی شێخ تاڵیب “حەمە راغب” كە ئەوكات رێكخستنی حشع بوو بریندار بوو، حەمە راغب بووە یەكەم برینداری خۆپیشاندانەكەی هەولێر و حیكمەتی شەهید مامۆستا حەكیمی شۆریجەش كە قوتابی بەشی كیمیای كۆلێژی زانستی بوو ، سەر بە رێكخستنەكانی ینك بوو بووە یەكەم زیندانی خۆپیشاندانەكەی ساڵی 1982 ی هەولێر.\nدوای گرژییەكە ناو كۆلێژی زانستی گەڕاینەوە بەشی ناوخۆیی قادر بلە ، من و حیكمەت لە یەك ژور بووین لە گەڵ كۆمەڵێك برادەری دی ، شەو بەشی ناوخۆیی قادر بلە بووە شوێنی كۆبونەوەی سیاسی و خۆ ئامادە كردن بۆ خۆپیشاندانی رۆژی دواتر ، هەر گروپە بوو لە لایەكەوە كۆبونەوەیان دەكرد، سبەی بەیانی لە بڕیاردرا شێخەڵا لای میوانخانەی هێمن خۆپشاندان بكرێت ، كێ ئەو كات نازانم و شوێنەی دیاریكرد لە یادم نییە.\nرۆژی دواتر لە سبەی زووەوە قوتابیانی كۆلێژی كشتوكاڵ لە كەڵەك یاسین ئاغاوە گەیشتنە هەولێر، بە حەماسی بەرزەوە، لە یادم نییە چۆن من لەگەڵ ئەوان بە یەك گەیشتم و بوینە یەك گروپ “ئاراز، رزگار سەلام، حەمە خێروڵا، سەردار سۆفی، حوسێن، خالە عارەب و عەلی كاكەی و عەلی بروسك و ….. “كاتێك چووینە شوێنی مەبەست بەرەو روی پەلاماری دڕندانەی بەعسیەكان بووینەوە، لە كۆڵانی پاسكیل فرۆشەكانەوە خۆمان كرد بەو گەڕەكەیا، دەرگای حەوشەیەك كرابوەوە چوینە ژورەوە بۆ سەربان، بە بان خانەییەكانا چوینە بان خانییەك دیكە لە دورتر ، لەوێ مااینەوە تا ماوەیەك زۆر و دەنگی تەقە و زیقەو زاقی ن ەجدە و هات و هاوار نەما، جەلادەكانیش بەو كۆڵانانەیا كەوتبوونە راوە قوتابی و ماڵانیان دەپشكنی، نزیك كاتژمێر 11 بۆ 12 قوتابیەكی كچ بە عەباوە ماڵ بە ماڵ بۆ رزگار كردنی قوتابییەكان دەگەڕا، لەو كۆڵانە دەرمانی كرد تا ناو بازاڕ، ئیتر بە سەلامەتی گەڕاینەوە بۆ بەشی ناوخۆیی قادر بلەی.\nكە ئێمە گەڕاینەوە بۆ كەركوك پێش ئەوەی بچمە ماڵەوە لە باخچەی قەڵا لامدا ، ئەیوب كوێخا رەزای هەمیشە نەمر “گەنجێكی ژیرو ئازاو لە خۆبردوی چەپی حەساری بوو لە دوای راپەڕین بە نەخۆشی دڵ سەری نایەوە ” و قەهار عەلی و هاوڕێ كرێكار بەرەو پیریم هاتن ، وتیان نیازمان هەیە خۆپیشاندان بكەین، بەشی دی دێتە لێرەوە پێشەوە كە لەسەریم نووسیوەو زۆریش باسكراوە ، پێویست بە دوبارە كردنەوە ناكات، كە خۆپیشاندانە خوێناوییەكەی 6 ی ئایاری شاری كەركوكە.


عەباس کیاڕۆستەمی؛ فیلمسازی ئازار و ئاریشە مرۆییەکان – sulyon.com\n[عەباس کیاڕۆستەمی؛ فیلمسازی ئازار و ئاریشە مرۆییەکان ]\nSînema July 3, 2020\nوەرگێڕانی/ بیلال نەسرین\nعەباس کیاڕۆستەمی، حیکایەتخوانێکبوو کە لەگەڵ بەسەرهاتی مرۆڤ و پەیوەندییە مرۆییەکان سەروکاری ھەبوو. دەشێت تێگەشتن لە بەرھەمەکانی کیاڕۆستەمی لە یەکەمین نیگادا ئاسان نەبێت، بەو ھۆکارەی بەرھەمگەلێکن سەرشارن لە ھێواشیی و ئارامیی لە کارکردندا، هاوزەمان خەم و بەرخوردی عاتفی«سۆزداریی» تا ئاستێک تەنزئامێزی ژیرانە.\nکیاڕۆستەمی بەشێکی زۆری بەرھەمەکانی لە ناو دونیای پاک و بێگەردی منداڵاندا بەرھەمھێناوە، ھەڵبەتە ئەمە بۆ ئەو ڕێگایەک یان مێتۆدێکی ژیرانەبوو تاکو خۆی لە سانسۆر و ئەو چاوانەی پێچەوانە یاخود جیاواز لە ڕوانینی ئەو دەڕوانن بپارێزێت و بەم مێتۆدە بتوانێت لە ھەمان کاتدا لە ئێران بمێنێتەوە و دووچاری کێشەگەلێک نەبێت کە پێشتر بۆ ھەندێک لە فیلمسازانی وەک جەعفەر پەناھی و محەمەد ڕەسوڵ ھاتبووە پێش. بەڵام ئەمە ھەرگیز بەو مانایە نایەت کەوا کیاڕۆستەمی بە یەکجاری پەیوەندی بە دونیای سیاسەتەوە پچڕاندبێت. بۆ نموونە لە فیلمی «دە»دا کە بە وێنەگرێکی چاسپێنراو لە ناو ئۆتۆمبێلێکدا کاری وێنەگرتنی بۆ کراوە، ژنێک دەبینین کە لە شاردا شۆفێری دەکات و لەگەڵ کەسانێک بە دونیابینی جیاوازەوە قسەوباس دەکات.\nژنان بە ھۆی پیاوانەوە وەک بوونەوەرێکی بەدڕەفتار و بێ مۆراڵ تەماشادەکرێن بەڵام بە ھۆی بارودۆخی نالەبارەوە ناتوانن ھیچ بکەن دەستیان کڵۆم دراوە. گرتەی ئەو ژنەی کە کیاڕۆستەمی ھێناویەتە ناو نمایشەکەوە زۆر ھاوشێوەی ئەو بۆچون و تیۆرانەیە کە مافی ژنان لە دونیای سیاسەتدا پەیگیری دەکەن. تەماشاکردنی بەرھەمەکانی کیاڕۆستەمی زۆر بەئازارە و کێشەسازە. بە بۆچونی من، شاکاری کیاڕۆستەمی فیلمی «تامی گێلاس»ە. فیلمێک کە شێوە بە لایەنی جوانیناسی و مۆراڵی و ویژدانی ئەو دەبەخشێت لە کارکردندا، و چیرۆکی پیاوێکی تەمەن مامناوەند دەگێڕێتەوە کە دەیەوێت خۆی بکوژێت و بە دوای کەسێکدا دەگەڕێت کە پاش مردن، خاکپۆشی بکات. فیلمی «تامی گێلاس» نموونەیەکی کامڵ و ئایدیاڵی شێواز و ستایلی کارکردنی سینەمایی عەباس کیاڕۆستەمییە.\nکیاڕۆستەمی ھەمیشە شەیدای دایالۆگی درێژبوو لە ناو ئۆتۆمبێلدا. دایالۆگی وەھا کە لە فەزایەکدا ڕوویدەدا نە بەتەواوی تایبەتی و شەخسیبوون نە لە فەزایەکی گشتیدا، و زانیاری زۆری لە بارەی کەسیەتییەوە بۆ ناو گفتوگۆکە زیاد دەکرد. بە ھەمان شێوە لە فیلمی «دە»دا، کیاڕۆستەمی زۆر بە باشی کەڵکی لە گفتوگۆی ناو ئۆتۆمبێل وەرگرت و جۆرێک لە وێنەگرتنبوو کە لە ناو شار و شەقامە واقعییەکاندا بەرجەستەبووبوو، ھاوکات شاراوە لە چاوی کەسانی خاوەن دەسەڵات کە مەیل و خواستێکی ئەوتۆیان بۆ بینین و بیستنی ئەم جۆرە گفتوگۆیانە نەبوو.\nیەکێک لە تایبەتمەندییە بەرچاوەکانی بەرھەمەکانی کیاڕۆستەمی، وێنەگرتنە لە یەک گۆشەوە. تەکنیکێک کە بۆ گوێگر و لێڕوانەر کەمێک وەڕسکەرە بەڵام بۆ زۆرێک لە دەرھێنەر و فیلمسازە بەنێوبانگەکان، بەم خاسیەتە نادرانە بەرھەمەکانیان دەناسینەوە. ھەڵبەت دەشێت لە چیرۆکی دەرھێنەرێکی کەم ئەزمووندا بە ھەڵە و شکستێکی کەم وێنە کۆتایی بێت، بەڵام لە چیرۆکی فیلمسازێکی وەک «یاسوجیرۆ ئۆزو» – وەک کەڵکوەرگرتن لە ڕووناکی و تیشکی ڕۆژ لە بەرھەمەکانیدا- کارکردنێکی جوانی لێھاتووانە و سینەمایی دەخولقاند. سوودوەرگرتن لە تەکنیکی نائاشناکردن، بێگانەسازیی«defamiliarization»، یەکێکە لەو تەکنیکە نادرانەی کیاڕۆستەمی کە لە فیلمێکی وەک «ئەفریقا «ABC – – فیلمەکە دەربارەی کۆمەڵێک منداڵە دایک و باوکیان بەھۆی نەخۆشی ئایدزەوە لەدەست داوە – زۆر بە باشی سوود لەم تەکنیکە وەرگیراوە. دەرھێنەر لە پێشدەم کامێرادا دەردەکەوێت و ھەندێک پرسیار ئاڕاستەی ئەو کەسە سپی پێستە ڕۆژئاوایی و ئاسیاییانە دەکات کە گەرەکیانە ئەرکی سەرپەرشتی کردنی ئەو منداڵانە بگرنە ئەستۆ. لە فیلمی «تامی گێلاس»دا ئێمە«لێڕوانەر» نازانین بۆچی ئەکتەری سەرەکی فیلمەکە دەیەوێت کۆتایی بە ژیانی خۆی بھێنێت. فیلمیش تەماشاکەر بانگێشتی ھاودەردی یان ناڕەحەتی سیاقی فیلمگەلی سادە و ساکار ناکات. کارەکتەری فیلمەکە نایەوێت کەس درک بەوە بکات کە ئەو خۆی کوشتووە. تەنھا دەیەوێت جەستەی خاکپۆش بکرێت و بەشێوەیەکی دراژیدی-کۆمیدی عەوداڵی دۆزینەوەی کەسێکە سەرەڕای ناعەقڵانی و نالۆژیکیبوونی ئەم کارە، خاکپۆشی بکات.\nکیاڕۆستەمی زۆرێک لە بەرھەمەکانی کۆتایی خۆی لە دەرەوەی ئێران بەرھەمھێنا و کەمتر سەرنجڕاکێش و دڵخوازبوون. فیلمی «کۆپی لە ھەمبەر ڕەسەن» ساڵی ٢٠١٠ کە لە ئیتاڵیا کاری دەرھێنانی بۆ کرا و « ولیام شیمیل» و «جولێت بینۆچی» ڕۆڵی سەرەکیان نمایندە کرد. ولیام شیمیل دەوری نووسەرێکی بەنێوبانگ نمایندە دەکات و جولێت بینۆچی ئەو بۆ شوێنی جیا جیا دەبات و لەم نێوەندەدا پەیوەندییەکی سەیری لە نێوان ئەم دوانەدا چەکەرەدەکات و بەرقەراردەبێت. ھەر یەک لەوان لە قاڵبی جۆرێک پەیماندا، ڕۆڵی دوو ھاوسەر بەرجەستە دەکەن کە پەیوەستن بە یەکدیەوە و لە دەمەقاڵێدان. ڕۆڵبینینێک کە خۆشیان تیایدا دەگۆڕێن بۆ کەسانی واقعی.\nلە بەرھەمەکانی کیاڕۆستەمیدا، بەرخوردگەلی فرەچەشن لە جیاوازی نێوان چیرۆک و واقعیەت بوونی ھەیە. لە سەرەتادا «با ئێمە دەبات» بەرھەمھێنەری فیلمەکە دەبینین کە خەریکی شۆفێری کردنە لە جادەیەکی تولانی و پێچاوپێچ و خوار لەگەڵ درەختێک لە دیمەنێکی کورتدا کە ھەمووی سەرنج ڕاکێشە. شانۆیەک لە جنسی شانۆنامەکانی «ساموێل بیکێت» کە پێش ئەمە لە فیلمی «تامی گێلاس»دا بینیبوومان. ئەوان ڕێگای گوندەکەیان بزرکردووە، وا بیردەکەنەوە کە دەبێت لە نزیک درەختێک بن. فیلمساز لەناکاو کۆپلەیەک لە شیعری «ناونیشان»ی «سۆھراب سپێری» دەخوێنێتەوە: نرسیده به درخت/کوچه باغی است که از خواب خدا سبزتر است /… و لە زڤرینێکی لەناکاوی ھێماییی، چرکەساتێکی ئیحساسی و ڕۆحی لە فیلمەکەدا دەخولقێنێت. ھەمان ئەو چرکەساتەی کە پێی دەڵێن سینەمای شیعریی کیاڕۆستەمی.


پایز گوڵی شێخ محمود و مەلا مستەفا و کاك ئیدریس و مام جەلالی وەراند – History Of Kurd\nHome / بەشی مێژووی كورد / پایز گوڵی شێخ محمود و مەلا مستەفا و کاك ئیدریس و مام جەلالی وەراند\nپایز گوڵی شێخ محمود و مەلا مستەفا و کاك ئیدریس و مام جەلالی وەراند\nزريان احمد 2017-10-06\tبەشی مێژووی كورد, مێژووی نوێ و هاوچه‌رخی كورد لێدوان نووسین ناچالاککراوە لە پایز گوڵی شێخ محمود و مەلا مستەفا و کاك ئیدریس و مام جەلالی وەراند 3,962 Views\nلە سەرەتای مانگی تشرینی یەکەم و لە وەرزی پاییزدا و لە سێ وادەی جیاوازدا، گەلی کورد چوار سەرکردەی خۆی لە هەرێمی کوردستاندا بە خاکسپاردووە، کە بریتین لە (شێخ مەحمودی حەفید، مەلا مستەفای بارزانی، ئدریس بارزانی و مام جەلال).\nشێخ مەحمودی حەفید..\nناوی تەواوی (شێخ مه‌حموودی كوڕی شێخ سه‌عیدی كوڕی شێخ محه‌مه‌دی كوڕی كاك ئه‌حمه‌دی شێخ)ە، لە سەرەتای سەدەی بیستەمدا ڕابەرایەتی شۆڕشی کوردی کردووە لە باشوری کوردستان، لە ڕۆژی ٩ ی تشرینی یەکەمی ١٩٥٦ دا بە نەخۆشی لە بەغدا کۆچی دوایی کرد و دواتر تەرمەکەی گەڕێندرایەوە بۆ سلێمانی و لە تەنیشت گۆڕی کاک ئەحمەدی شێخ لەناو مزگەوتی گەورەی سلێمانی بەخاک سپێردرا.\nمەلا مستەفای بارزانی..\nناوی تەواوی (مستەفای کوڕی شێخ محەمەدی کوڕی شێخ عەبدولسەلامی بارزانی)یە، لە ١٦ ی ئابی ١٩٤٦ دا پارتی دیموکراتی کوردستانی دامەزراند و بەشداری لە دامەزراندنی کۆماری مهاباد دا کردووە لە ساڵی ١٩٤٦ دا لە ڕۆژهەڵاتی کوردستان.\nلە ڕۆژی لە ١ ئازارى ١٩٧٩ لە و لە تەمەنى ٧٦ ساڵیدا و بەهۆى نەخۆشیى شێرپەنجەوە لە ویلایەتە یەکگرتووەکانى ئەمریکا کۆچى دوایى کرد و دواتر تەرمەکەى مەلا مستەفا لە ئەمریکاوە گەڕێندرایەوە شارى شنۆ لە ڕۆژهەڵاتى کوردستان و لەوێ بە خاکسپێردرا.\nلە دوای ڕاپەڕین و ڕێکخستنەوەی دامەزراوەکانی هەرێم، لە ڕۆژی ٦ ی تشرینى یەکەمى ١٩٩٣ تەرمی مەلا مستەفا و ئدریس بارزانی کوڕی گەڕێندرانەوە هەرێمی کوردستان و لە گوندی بارزان بە خاکسپێردران.\nئدریس مستەفا بارزانی..\nناوی تەواوی (ئدریس مستەفای کوڕی شیخ محەمەدی کوڕی شێخ عەبدولسەلامی بارزانی)یە و لە ڕۆژی ٣١ ی کانوونی دووەمی ١٩٨٧ دا لە ناحیەی (سلیڤانا)ی سەر بەشاری ورمێ لە ڕۆژهەڵاتی کوردستان کۆچی دوایی کرد و تەرمەکەی بەخاک سپێردرا، دواتریش لە ڕۆژی ٦ ی تشرینی یەکەمی ١٩٩٣ دا تەرمی ئدریس بارزانی لەگەڵ مستەفا بارزانی باوکیدا گەڕێندرایەوە هەرێمی کوردستان و لە گوندی بارزان بەخاک سپێردران.\nناوی تەواوی (جه‌لال شێخ حیسامه‌دین شێخ نورى كوڕ‌ى شێخ غه فوورە)، ڕۆژی ٣ ی تشرینی یەکەمی ٢٠١٧ مام جەلال بەهۆی نەخۆشییەوە لە ئەڵمانیا کۆچی دوایی کرد و ئەمڕۆ ٦ ی تشرینی یەکەمی ٢٠١٧ تەرمەکەی گەڕێندرایەوە سلێمانی و بڕیارە لە دەباشان بەخاک بسپێردرێت.\nتاڵەبانی لە ١٧ ی ١٢ ی ساڵی ٢٠١٢ دا لە بەغدا جەڵتەی مێشک لێیدا و دوای دوو ڕۆژ بۆ وەرگرتنی چارەسەر لە بەغداوە برایە ئەڵمانیا و ڕۆژی لە ١٩ ی حوزەیرانی ٢٠١٤ دا گەڕایەوە هەرێمی کوردستان و لە ماوەی سێ ساڵی ڕابردووشدا چەند جارێک بۆ چارەسەری پزیشکی براوەتە ئەڵمانیا و ئێران.\nPrevious ژیاننامەی سەرۆك مام جەلال لە ئینسكلۆپیدیــای یەكێتیی نیشتمانیی كوردستاندا\nNext دیداری دوو دۆست لەسەر دەستپێكی خەباتی مام و ئەندێشەی لەسەر بزووتنەوەی رزگاریخوازی گەلی كوردستان\nله نێوان كوردایه‌تیی و ئیسلام هۆكاری نه‌هامه‌تی كورد چیه؟


پارێزگاری نوێى كه‌ركوك بۆ دانانرێت؟پارتی: هه‌نگاوه‌كان جێی گه‌شبینی نییه و ده‌سته‌وه‌ستان نابین\nپارتی دیموكراتی كوردستان، راوه‌ستانی گفتوگۆی دانانی پارێزگارێكی نوێ بۆ كه‌ركوك ده‌گه‌ڕێننه‌وه بۆ ئاڵۆزییه‌كانی ئه‌مدواییه‌ی عیراق و پێیانوایه هه‌نگاوه‌كانی حكومه‌تی ناوه‌ندی له‌ورووه‌وه جێی گه‌شبینی نییه، بۆیه ئه‌وانیش هه‌روا بێده‌نگ و ده‌سته‌وه‌ستان نابن.\nدانوستانه‌كانی دانانی پارێزگاری كه‌ركوك، زیاتر له سێ مانگه به‌رده‌وامی هه‌یه، له نێو وه‌فدی هاوبه‌شی یه‌كێتیی نیشتمانیی كوردستان و پارتی له‌گه‌ڵ حكومه‌تی ناوه‌ندی عیراق، لایه‌نه‌كانی عه‌ره‌ب و توركمانی.\nفواد حسێن، ئەندامی ئەنجومەنی پارێزگای كەركوك لەسەر پشكی پارتی بە(كەركوك ناو)ی وت "هۆكاری سەرەكی وەستانی دانوستانەكان لەسەر دانانی پارێزگار خۆپیشاندانەكانی ئەمدواییەی عیراق بوو، كه حكومەتی خستۆتە چوارچێوەیەكی ئیحراجییەوە و مەشغوڵە بەو پرسەوە، ئێمەش بێدەنگ و دەستەوەستان نابین".\nهه‌روه‌ها باسی له‌وه‌كرد كه هه‌مان كێشه؛ هۆكاره بۆ درێژه‌كێشانی "پرسی ئاساییكردنه‌وه‌ی بارودۆخی كه‌ركوك"، جگه له‌وه‌ش حكومه‌تی ناوه‌ندی "كەمتەرخەمە لەم پرسەدا وجدی نییە لە هاتنە پێشەوەو چارەسەركردنی پرسە هەڵواسراوەكاندا، دەیەوێت دۆخەكە وەك خۆی بمێنێتەوە".\nخۆپیشاندانی ناڕه‌زایی له به‌غدا و چه‌ند پارێزگایه‌كی تری عیراق، له سه‌ره‌تای ئه‌م مانگه‌دا ده‌ستیپێكرد و بۆ زیاتر له هه‌فته‌یه‌ك به‌رده‌وامی هه‌بوو، كه بارگرژیی زۆری تێكه‌وت و به‌هۆیه‌وه زیاتر له 100 كه‌س كوژراون و هه‌زارانی تر برینداربون.\nبه‌ر له خۆپیشاندانه‌كان؛ لایه‌نی كوردی به جیا له‌گه‌ڵ توركمان و عه‌ره‌ب كۆبونه‌وه له به‌غدا، بێ ئه‌وه‌ی بگه‌نه رێككه‌وتن بۆ دانانی پارێزگار.\n"ئه‌و هه‌نگاوانه‌ی حكومەتی عیراقی دەینێت هیچ گەشبینییەكی پێوە دیارنییە و موراوەغە بەبابەتەكەوه دەكەن".\nلێپرسراوه‌كه‌ی پارتی ده‌ڵێت ئه‌وان پێداگرن له‌وه‌ی به‌ر له دانانی پارێزگار بارودۆخی كه‌ركوك ئاساییبكرێته‌وه، "یه‌كێتیش گه‌یشتۆته ئه‌و بڕوایه‌ی ره‌وشه‌وه ئاساییبكرێته‌وه پێش دانانی پارێزگار".\nپارتی كه له 16ی ئۆكتۆبه‌ری 2017وه نه‌گه‌ڕاوه‌ته‌وه بۆ كه‌ركوك، بارودۆخی كه‌ركوك به نائاسایی ده‌زانێت، به‌هۆی هه‌بونی هێزه سه‌ربازییه‌كانی عیراقه‌وه.\n"ئه‌گەر بەو شێوازه‌ی ئێستاش له كه‌ركوك بین ئه‌وا سه‌ركه‌وتوو نابین له ئیداره‌دانی پارێزگاكه‌دا، چونكه ده‌یان پۆستی ئیداری گۆڕانكاری به‌سه‌رداهاتووه و ده‌بێت ئه‌و باره سه‌ربازییه‌ش له شاره‌كه‌دا نه‌مێنێت و دۆسیه‌ی ئه‌منی بدرێته‌وه ده‌ست پۆلیس".\nفواد حسێن وتی "وەك قەناعەتی خۆم پێش هەڵبژاردن ئەگەر دۆخی كەركوك ئاسایی بكرێتەوە، ئەوا ئاساییكردنەوەكە جوزئییە".\nئه‌ندامه‌كه‌ی ئه‌نجومه‌ن ده‌ڵێت ئه‌وه‌ی داوای ده‌كه‌ن "خه‌ون نییه"، بۆیه پێویسته حكومه‌ت هه‌نگاوی كرداری بۆ بنێت، بارودۆخه‌كه‌ش ئه‌وه‌ده‌خوازێت.\n"ئێمە وەرگرتنەوەی بارەگاكانمان بە بەشێكی زۆر كەم لەئاساییكردنەوەی دۆخی كەركوك دەبینین، ئاساییكردنەوەی تەواو ئەوەیە بارەگاكانمان وەربگرینەوە و ئاڵای كوردستان لەشارەكە شەكاوە بێت و هێزە نامۆكە لەوێ نەبێت و ئەنجومەن ئەكتیڤ بكرێتەوە تا ئەو بڕیارانەی دراون هەڵبوەشێنرێنەوە".\nله چه‌ند رۆژی رابردودا، سه‌رۆكوه‌زیرانی عیراق بڕیاریداوه به گه‌ڕانه‌وه‌ی باره‌گاكانی پارتی له كه‌ركوك، له نێویاندا باره‌گای سه‌ركردایه‌تی حزبه‌كه له گه‌ڕه‌كی شۆراو، كه فه‌رمانده‌یی ئۆپه‌راسیۆنه هاوبه‌شه‌كانی تێدایه.\nئه‌و بڕیاره ناڕه‌زایی لێكه‌وته‌وه، بۆ سێ لایه‌ن و به‌شێك له هاوڵاتیانی عه‌ره‌ب خێوه‌تیان هه‌ڵدا و مانیانگرت، له‌گه‌ڵ حزبێكی توركمانیدا، دواتر كۆتاییان هێنا به مانگرتنه‌كه، ئه‌وه‌ش به‌وته‌ی ئه‌وان دوای هه‌ڵوه‌شانه‌وه‌ی بڕیاری راده‌ستكردنه‌وه‌ی باره‌گاكان به پارتی.\nفواد حسێن بێئاگایی خۆی نیشاندا له هه‌ڵوه‌شاندنه‌وه‌ی بڕیاری راده‌ستكردنه‌وه‌ی باره‌گاكانیان له كه‌ركوك، "ئێمه نامانەوێت گەڕانەوەمان لەپێناوی گەڕانەوەدا بێت، بەڵكو دەبێت گەڕانەوەمان لەپێناو چارەسەری یەك دنیا گرفتی سیاسی و ئیداری و ئەمنی بێت، كه ترس و دڵەڕاوكێ لەنێو خەڵكدا بڕەوێنینەوە".\n"عادل عەبدولمەهدی داوایكردووە دانانی پارێزگارێكی كورد بۆ كەركوك دوابخرێت"